Thantlang Khuasung Doawknak Ah Ralhrang 6 An Thi Ih 8 In Hliam An Tuar – Meifar\nThantlang Khuasung Doawknak Ah Ralhrang 6 An Thi Ih 8 In Hliam An Tuar\nMay 24, 2022 admin Lawrkhawm 0\nMay 23, 2022 ah Chin State, Thantlang khuasung ah tualsung mipi ralkap CDF-Thantlang le ralhrang pawl an kapaw ih ralhrang 6 an thi, 8 in hliamhma an tuar.\nZinglam nazi 6:00 hrawngah ralhrang pawl cu Thantlang khuasung, ahmat (1) vengsung ah an va lut ih CDF-Thantlang thawn nasa zetin an kapaw. Sun nazi 2:00 luan tiang an kapaw ih CDF-Thantlang ralkap 4 in hliam an tuar, seherh um dinhmun cu an si lo.\nThantlang, ahmat (1) vengsung ih inn pawl cu urkang an si hrih lo, a himnak hmun a si. May 23 sun an kahawknak ah ralhrang pawlin vengsung inn pawl cu an urkang, inn tam zet an urkang ral. Inn ziangzat an urkang ti cu theihfiang a si hrih lo.\nRalhrang pawlin 2021 September thla ihsin May 23, 2022 tiangah Thantlang inn hi vei 28 an urkang. Biakinn 8 telin inn thawngkhat lenglo an urkang zo. Thantlang khua ah inn thawnghnih lenglo aum ih khuasung mipi a thawngtel cu raltlan in an um.\nAn Neiaw Ih A Thaizing Ah Monu A Tlanhlo\nHpakan Tlawnginn Kiangah Fala Le Tlangval An Tongaw Ih Misual In An Vel


Pu No Than Kap relmi “DOLETNAK UMZIA” - Falam Online Media\nFebruary 4, 2022 February 4, 2022 Ni Hnem Sung\t0 Comments\nA tlangpithu in Doletnak phun 2 a um:\n1. Thahrum suah lole hriamhreikai doletnak (violent or armed revolution ) le, 2. A nemzawng doletnak (non violent revolution).\nHman thiam danih zirin an 2 in hmual an nei veve.\n1. Hriamhrei thawn doletnak (Armed revolution)\nMyanmar ah Tatmadaw dintu Gen Aungsan ho in Mirang doletnak an rak tuah laiah, a nemzawng (non-violence) si loin hriamhreikai (armed revolution) tuahin an rak dolet. An hlawhtling ih Myanmar in Independence a ngah.\nHivekin Hriamhreikai doletnak a hlawhtlin ruangih a rahsuah cu, Tuini tiangin Ramthu ah, hriamhreikai lawng uktu le laireltu an si thei, mai duhmi le tumtahmi khal an ngah thei ti mi ruahnak mi tampi thinlung ah a um lanta.\nHivek ruahnak a um lanta rak phang zettu cu 1935 ih Myanmar Prime Minister (PM) hmaisabik Dr. Ba Maw a si. Bama ram ah ṭhangthar minopawl in hriamhrei kaih ih doletnak tuah an uar tuk zo, dan vekah a can lanta ka phang, a rak ti dah.\nA rak phan cia bangin, Independence ngah hnu thla 3 rei ihsin tuini tiang Myanmar ramsung hmunkip ah ramthu laireltu le mipi tlunih thuneitu cu hriamkai an si; Doletnak umsun khal hriamhreikaih doletnak lawng a si, tiin ruat phah thluh a si.\nTuini ahcun Rampi hmun kipah, hring dildel le dai nuam riahri Chinram fing le tlang tiangin, ziankhu in a zel ih meithal tintian puak awn a khat thluh thlang!\nZoh rero ah, Myanmar ramsung zate (Chinram tiangin) Hriamhreikaih cu Nunphung (culture) pakhat vekah a cang vivo thlang.\n2. Hriamhreikai lo a nemzawng Doletnak (Nonviolent revolution)\nA nemzawng doletnak ah, Civil Disobedience Movement (CDM) phunphun,_Lamzin zawh, Rawl ulh (hunger strike), le Thu phunphun ngan, Sumpai thawh, Thurawn pek, Lobby tuah le, ~Non Cooperation Movement (NCM) tipawl an tel.\nGandhi in India Independence ngah tumin Mirang a do (doletnak a tuah) laiah, Aungsan vek si loin a nemzawng (non violence) NCM le CDM – Lamzin zawh le Rawl ulh tipawl a hmang.\nGandhi cun Thahrum suah (violence) a duh lo ruangah,_ CDM tuahin March 12, 1930 ih peng 241 hla lamzin an zawh lai Mirang cozah Palik in nauhak, nunau telin mipi 60,000 luan an thawi, an vuak ciamco ruangah CDM khal a tawpter.\nHriamhreikai ih thahrum suah doletnak hnakin a nemzawng doletnak a hril ih a hlawhtlin ruangah India in August 15,1947 ah Independence a ngah.\nCun, a tlunih ngan mi doletnak phun 2: Violence le non-violence ih tel lo daiten um mipi an umih annih hi an thupi ngaingai.\nMipi cu tidai vek, Doletnak tuahtu cu ngate vek\nTidai cu ngate um loin a nung thei nan, Ngate cu tidai um loin rei a nung thei lo.\nTuini ah, Myanmar Ram ih doletnak ah, Hriamhreikai Doletnak hi phun 2 ah ṭhen theih a si.\n1. 2021 hlan ihsin hriamhrei thawn Tlangmi doletnak: Eg., KNLA, KIA, CNA, UWSA, AA,etc.\nTUMTAH: Mai miphun zalennak le damnak thupibik ah ret a si. Ukawkdan (political status) thu ah Federal democracy ti a si tlangpi nan cuhnakih sang sawn ngah tum an um, ngah zo khal an um (UWSA).\n2. Tatmadaw in 2021 February ih thuneihnak a lak hnuih hriamhrei thawn dolettu: Eg., PDF, CDF, CNDF etc.\nTUMTAH: Myanmar rampi Ralkap uknak ihsin luatter ding thupibik ah ret a si. Ukawkdan ding (Political status) cu Federal democracy ti a si.\nFIANG LO: Himi hriamkai phun 2 lakah a neta deuh 2021 hnuih hriamkai dolettu lakah phun 2 an um lala,\n1. Ralkap doneh (dung an tawlh) a sile doletnak a tawp ding titu (Eg., Bama PDF),\n2. Ralkap doneh hmanah Federal Democracy ngah a si cuang lo ahcun do vivo a si ding titu (Eg., Tlangmi Kaya le Chin).\nASINAN, zo bik do vivo a si ding ti a fiang hrih lo. Ralkap cozah um nawn lo hnuah mipi hrilmi Cozah do vivo a si pei maw..???\nA tawinak in, 2021 hnulam ih hriamkai doletnak cun Ralkap le an uknak doneh thupibik ah ret a si.\nHiruangah thusutnak ra suak cu, Ralkap in thuneihnak an laksak mi pesal in NLD in Cozah dinsal bangsehla, hriamkai doletnak hi cawlhsan a si pei maw..ti a si.\n← PDF si vek ih Lem cangtu mibumhmang pawlkom an mual phoh\nSAC ralhraang in mawh nei lo Khawmi 6 Urkaang that saal (+VIDEO) →


Kum Khua in Covid 19 a Um Caamcin Ding – Professor Mark Walport | Falam Online Media\nAugust 23, 2020 August 23, 2020 Ni Hnem Sung\t0 Comments\nLeitlun cawklettu Covid – 19 cu kum khua in a um caamcin ding tiah Scientific Advisory Group for Emergencies sungṭuan Professor Mark Walport cun a sim.\nKum 2 sung hrawng ah Covid 19 nathrik a hlo ding beiseinak a um ti`n World Health Organization hotu Tedros Adhanom Ghebreyesus in a phuang hnu ah, Professor Mark Walport in a sim mi a siih Tlangrai vekin caankhaih kaar ah Covid – 19 vaccine dawt ringring a ṭul ding a ti.\nAmah cun, “himi nathrik cu a hlo lanta lo ding. Kum khua in a um caamcin ding ih Tlangrai kham sii kan dawt ṭheu bangin caankhaih kaar ah Covid 19 kham sii kan dawtaw ṭul ringring ding.” tiah BBC Radio 4 hnen ah a sim ih “”\nTuah, Leitlun huap in Covid 19 kham sii phun 231 tuah rero lai a siih tu kum cem lam tal ah a takin hmantheih beisei a si. Covid 19 kham sii an tuah thei khalle a tu Leitlun dinhmun kan zoh cun olsamten a cemfai theiloding ti`n mithiam ṭhenkhat in an zum nan, Professor Mark Walport cun kum khua in a um caamcin ding a ti.\nTu dinhmun ah Leitlun huap in, Covid 19 natkaitu mipum 23.1 million an um zo ih, minung 14.8 million damsal in mipum 803k an thi a si.\n← Chin Mipi Kut Ah Thuneinak Um Seh\nKanye West boot thar Hmin ah Muslim mipi LungAwiLo →


China le India tlawngta pawl hnen ihsin kan zir ding - Chinland Today Media\nChina le India tlawngta pawl hnen ihsin kan zir ding\nMarch 20, 2009 5:21 am·0 comments\nPTI/ 20 March 2009:\nUS president Barack Obama cun American rampi zirnak tuahthat a duhthu le a ram sung zirlaitlawngta pawl in China le India zirlaitlawngta pawl hnen ihsin fimthiamnak zirsin a tulthu pawl mani 19 March 2009 ah Costa Mesa California Town Hall tawnawk khawmnak hmun ah a sim.\nHrilawk hlan ihsin Obama ih a tuah that tummi cu American zirnak hi a si. Hini khal ah hin, zirnak le tlawngin a thupit daan pawl hleice tak in simnak a nei. Obama cun “Kan nauhak zirlaitlawngta pawl in China le India zirlaitlawngta pawl an zuam taktak ahcun zuam lo ding khal ih kan sim hmanah an zuam thotho ding ruangah mipi pawl in tuanvo tumpi kan nei” a ti. Asim vivonak ahcun zirtirtu saya pawl lawng in kan zirlaitlawngta pawl hrangah tuanvo an nei lo.\n“Nu le pa pawl khal in tuanvo nasa tak kan nei. Saya pawl lawng dem ding le mawhphurh ding an si lo. Nu le pa pawl khal in an ca tuahtul (home work) pawl an theh le theh lo thate suh ding le zirh ding tuanvo kan nei ve a si. Zirtirtu saya pawl cu ziangtluk in thiam hman hai sehla inn lam ih kan rak tuah bawmlo ahcun san a tlai lo a si” a ti.


Ayeyarwady Ah Nunau Pakhat That Ih A Bike Le Sumpai Pawl Laksaktu 2 An Kai – Meifar\nTulai Myanmar ramsung buainak Covid-19 le ralkap pawl an hrang rero laiah suamhmang khal an tam zet. Mipi thilri, sumpai laksak dingin an vak, an tawi.\nTuisun July 19 ah Ayeyarwady, Kyangon ramsung ih nunau pakhat thattu mipa 2 cu an kai. Darka khua ih um kum 25 mi Ma Kay Khaing Moe cu Pathein ah hnaṭuan in a feh ṭheu, Pathein ah sumpai puk/sang theihnak dawr ah hna a ṭuan.\nJuly 7 zanlam ah bike thawn a tlung ih Kaing Ta lamzin ah misual 2 in an rak kai ih nam in an sat that. An thatdan khal a rapthlak zet. A taksa parih sui le ngun, sumpai le a bike an laksak ih an tlanhlo.\nKyangon palik pawlin tualthattu cu an hawl vivo ih tuisun ah an kai ngah, pukmah 394/326 in thubuai an orhter ih thawnginn lamah an hruai. An kutsung ah sui hnakhai khatlam lawng, sui faute le bike thawn an kai ngah. June thla thok khalah misual rual in nunau le mipa an that ih an thilri pawl an laksak, Pathein palik pawlin tualthatu cu an hawl ih minung 3 an kai ti a si.


Kei cun Aung San Suu Kyi ka thlun ding – Dr. Run Bik | Falam Online Media\nKei cun Aung San Suu Kyi ka thlun ding – Dr. Run Bik\nIndia ihsi kan ram ih ka ra tlun ṭumah Aizawl ah Falam naule 50 tlun in, in rak hmuak. Zaan ah rawl in do ih ziang party ah na lut ding in ti. NLD ah ka ti.\nSuh Kyi hi kan ram democracy hrang Ih house arrest kum 15 thawng tla ngam tu a si ih, a pasal thih zik lai hman i ralkap pawl ih a pasal an hmu tir lo mi a si.\nKan ram federal democracy i in hruai thei tu ding hi NLD maw USDP+ralkap maw an si ko. NLD cun kan duh vekin in hruai cak lo men ding nan USDP+ralkap cun kum 2008 ih an nganmi ralkap le Kawl pawl ti thupik ring ring nak kum 2008 Daanpi in kum 30 lai cu an pial duh ka ring lo.\nKei cu NLD ka si i NLD ah vote ka pe ko ding. A si nan CNLD Lai party I mipi thinlung nan lak thei ahcun ka lung a awi ve ding.\nTu ah, Chin state ah MP hmun 18 le ralkap 6, an zaten 24 an um. Acozah tuah thei ding cun 13 ngah a ṭul. CNLD hi a rung cak zet ih seat 7 ngah in a tumbik tla a rung si thei ko. 7 cu rel hlah, 9 hman a ngah thei ko. Asinan CNLD hi NLD lam a ṭan lo cu Mizo ṭong ti Dan in ‘eng ti na mah a ni lo” a si mai.\nZiangahtile Baho Central ah NLD amah lawng hruai maw NLD ho kopaw acozah a si teng teng ding. Lairam ih CM cu NLD tamadah in a hril tho tho ding.\nCuruangah rampum hnen ih thuphuang the unit CNLD chairman, Ngai Sak hnenah Thuhmaan ka lo pe duh. Mipi theih ah CNLD cun Chinram acozah ho thei ding in ka zum. Central ah cun NLD kan ṭan tiin, Cuti a si ih CNLD a cak tla ah cun Chin cozah cabinet ah CM le minister dangdang cu CNLD a si dingih,NLD 2 le party dang ihsin 1 tla in acozah nan hruai ding. Central ahcun NLD kan kop ding nan ti lo cun CNLD duh hrek khat in ralkap nan kop pang an phang ho khaw.\n← Pawngsual hmang misual cu an Til Mu siat sak ding – Prime Minister Imran Khan\nFalam Ṭhangso Seh Ti Na Ruat Dah Maw? →\nMIZORAM – Ni 30 sungah Voi 12 LingHnin\nFalam palikbawi pakhat cu Mualphothlak zetin a Thi\nJuly 2, 2021 July 2, 2021 Ni Hnem Sung 0


Nipi Ni Dang - Chinland Today Media\nSeptember 12, 2010 1:12 am·0 comments\nDungthluntu pawl hnen ihsin an zir ih ti-rawl ei tlangnak le thlacam thlangnak thawn pawlkomnak an nei ringring. -Tirh. 2:42\n– 2 Korin. 5\nNikhua ttha Nipi Ni sunhnu khawm ttheh ah ka ke in innhnen vengpa kiangkap ah ka leengvak. Ka vahnak lamzin tluan ah mi pakhat cu hramhring a tan rero ih, “Hello, na dam maw?” tiah a daan kel vekin kan biak aw. Anih in, “Nipi Ni dang a si,” tiah i rak sawn. “Ka innsang hna ka ttuan, thungai thlak ih ttuan si loin ttuan awter,” a ti duhmi a si pei maw tiah nehhnu ah ka ruat saal.\nA caancaan cu khawm khal hi a daan kel vekin khawm awkter a si ih Nipi Ni\ndang a si ttheu. Kawhhran hmaisa ih zumtu pawl hrang ahcun zumtu dang pawl thawn pehzom awknak an neihmi cu an thathawhnak hrampi a si (Tirh. 2:41-47). Cumi cu kawhhran hmaisabik an thok ih an zate in zumtu thar an silai caan a si. Thungai thlak in an pawlkom aw ringring.\nPathian thawn ton awk ding hngakhlap aw. Pathian cun in tlaansan dah lo (Hebru 13:5). A hmin in kan pumkhawm tikah kan hnenah a um (Matt. 18:20). Nan phurrit thawn Pathian pan uhla Amah cu thangtthat uh (Jeim 4:8).\nPathian thu zir dingin feh aw. Zarh tinte thil thar kan zir ngah lo thei men, asinan Pathian Ttongkam thudik in thazaang pek ringring mi kan si (Saam 119:105). A hnen in thei ding ruahsan aw.\nZumtu dang pawl thawn pawlkomnak nei dingin feh aw. Khristian nun ah pakhat le pakhat kan ttul aw veve a si. Midang thazaang pek aw, an zumnak sawmngiar hngai awla an hrangah thlacam aw (Hebru 10:24-25).\nBawipa, hmante’n khawm dingah\nThungai thlak ih thinlung tharthawhnak in pek aw,\nNipi Ni dang a si lonak dingah. – Anne Cetas\nThlarau rawl ei na duh asile\nPathian Ttongkam hiarhalnak thawn Biakinn ah feh aw.


Kawlramah Nauhak 400 lenglo nitin thi - Chinland Today Media\nKawlramah Nauhak 400 lenglo nitin thi\nFebruary 5, 2008 3:06 am·0 comments\nJanuary 24 AP – Kawlram ah nitin ten nauhak kum (5) hnuailam pawl kham theihlo natsia ngah in an thi ring ring ti’n le Asia ram ih Afghanistan sangtu ram sebik pit tawp a phnihnak a si tiin UN official cun a sim.\nDr. Osamu Kunii, Kawlram ih nauhak lamih UN Children Fund cun kumkhatah nauhak 100000-150000 (nikhat ah 270-400) tluk an thi a ti. Hi thu hi UNICEF ih kumkhat sung a report “The State of The World’s Children” pek nakih apuan mi a si.\nNauhak zatek 21 tluk ih an thihnak san cu thawharnak, Pneumonia, Diarrhea le Septicemia ruangah a si tiin a ti bet. Hriselnak a that lo nak ruangih nauhak thi an tam tuk ruangah WHO cun leilungtlun ih a sebik pahnih nak tiin a hminsin.\nKawlram ah kum tin Malaria, TB, AIDS, Sungdawk le natnak dang dang ruangah mithi an tambik. Hi natnak pawl donak dingah ti’n Ramdang bawmnak ziangmaw tizat a ngah konan bawmnak paisa zatek 3 tluk lawng harhdamnak lamah a hmang ih a dang hmuah cu ralkap zohnak ah a hmang tiin University of California, Berkeley and Johns Hopkins University pawl in an hmuhsuah thu an tarlang ve.\nLeitlun ih nauhak thitambik India: UNICEF\nIndia nu pawl minit 7 dan ah an thi\nPakistan Vanzam In Taleban Pawl Kap\nLeitlun Bing Cingtambik Pahnihnak – Burma\nUN In Syria ram Bawm Dingin Tumtahnak Nei


Zan Nazi 1 Hrawngah Nunau Kum 50 Mi Cu Ralhrang Pawlin An Vuak Hnuah An Kai – Meifar\nZan Nazi 1 Hrawngah Nunau Kum 50 Mi Cu Ralhrang Pawlin An Vuak Hnuah An Kai\nNovember 29, 2021 admin Myanmar 0\nMagway Division, Mauk Township, Takundaing khua ih um nupinu kum 50 mi cu ralhrang pawlin kut an thlak ciamco hnuah an kai, an kaih hnuah an innsung thilri bungrua pawl khal an hailet thluh ih an siatsuah.\nNovember 29, 2021 zingpit nazi 1:00 hrawngah ralhrang pawlin an inn ah an va lutchilh, a hmin cu Daw Mya Mya Win a si. Tualsung mi pakhat in, “Kan khua ih um dalan pakhat in thildik loin a hek ruangah sualnak nei lo innsang nubik cu ralhrang pawlin an vel ciamco.\nA pasal le a fapa cu hmun dang ah an tlan ih an relh, an tlannak hi a rei zo ih Daw Mya Mya Win lawng inn ah aum. Nunau pakhat lawng umnak inn ah zan nazi 1:00 hrawngah an va lut cu thildik lo a si” a ti.\nDaw Mya Mya Win cu ralhrang pawlin khuitawk hmun ah an hruai ti khal an thei hrih lo. Mibawmtu Ko Min in Daw Mya Mya Win ih thuhla cu leitlun huap pawlkom ICRC le AAPP hnenah kan sim thei ding a ti.\nZankhat Ah Christian 10 An That\nAA In An Suah Zalen Mi Ralkap/Palik 15 Cu Ralhrang Pawlin An Kai >>>


HLasak Thiam - Mai Lal Rin Pui - Chinland Today Media\nHLasak Thiam – Mai Lal Rin Pui\nCT : Na hmin ngai le duhkawh in sim thei pei maw?\nAn : Mai.LalRinPui…..duhkawh nak Maipuite a si …..\nCT : Na nu le pai hmin, unau paziat nan si ih tufang khui ah na um?\nAn : Pa Lal Nei Thang & Nu Lal Nei Eng an si…. Unau (5) kan si…..Mi pa 3-Nunau 2 kan si……..Falam Peng Bualhre Khua kan si ih a tuah cun Latpanchaung ah ka um…\nCT : Tufangte ah ziang khawhhran ah na um ih ziangmi dinhmun in zianghna na tuan?\nAn : B.P.C .khawhharn ah ka um. Zaihla thawn Pathian ih tul a ti nak hmun ah rawng ka bawl…..\nCT : Ziangtik kum ah piangtharnak na ngah ih zo ih thusimnak in titeh in sim thei pei maw?\nAn : 2002 kum ah Evan.Thanzual hmang in Pathian hnenah lungawi nak ka nei…\nCT : Ziangtik in zaihla thawn rawngbawl in na feh suak?\nAn.2001 in zaihla thawn rawng bawl in in sawmnak hmun tinah ka feh suak.\nCT : Ziangmi hla in mipi in an lo thei thawk? A phuahtu teh zo a si?\nAn : Evan Tialuk hla phuah mi “Thihahthihpitlak nunah nunpitlak” ti mi hla hmang in a si…\nCT : Ziangmi “Album” sung ah hla na sak hmaisabik?\nAn : G.E.F Pawl ih tuah mi “Jesuh ka lo duh” ti mi Album sung ih “Phoih uh la feh seh” ti hla kha ka sak hmai sa bik…………\nCT : Nangmah te sak mi (single Album) paziat na nei zo? Cun mibur (Groups) thawn sakmi teh paziat na nei zo?\nAn : Single cun “Tlaidah lo Pathian” ti mi Album a si. Groups ah cun (8) ah ka sak.\nCT : “Album” thar suah bet vivo ding in timlamnak na nei maw?\nAn : Tu dinhmun ah cun a thar dang tuah ding in timtuahnak aum hrih lo, nan Pathian ih rem ati ah cun thinlung te in ka beisei vivo ko.\nCT : Studio sung le a leng ih hlasak hi danglam in na thei maw? A um le in ruah thei kem?\nAn : Danglam deuh cun ka thei. Studio ta cu um ringring ding a si tikah ttan kan la deuh ih kan u-luk. An thilri hman mi tla a tha deuh …a leng ih kan sak cu thiam ciamco hnak in mi ih thazang an ngah ding hi thupi ah ka ruat.\nCT : Studio sung ih hla na sak zik ih na timtuah dan in sim thei pei maw?\nAn : Studio ka luh hlan ah ka nunnak le ka hlasak ding mi hla Pathian hnen ah ka hlan. Cun, aw ti se thei ei in ka theih mi pawl ka hrial.\nCT : Pathian hlasaknak thawn rawngbawl ih na fehsuak tikah dawnkhamtu maw thazang petu na nei tam deuh?\nAn : Pathian zangfahnak zar ah dawnkhamtu ciamco cu an um lo. Tha in petu deuh hlir an si ih ka lungawi zet.\nCT : Rawngbawlnak ih har nati bik mi le nuam na ti bik mi in sim thei pei maw?\nAn : Pathian thlarau ih hna a tuan lo nak hmun hi har ka ti bik ih …Pathian puanawk nak hmun hi nuam ka ti bik…\nCT : Ziangtik tiang rawngbawl in hlasak na tum?\nAn : Pathian in rem a ti tiang a si ding…hehhehhe…\nCT : Rawngbawlnak ah Hla ih hmual a neih ziang in sim thei pei maw?\nAn : Hla hi Bible sungkhal ah a tel ih Pathian in thlasuah a pek ahcun a sak tu lawng silo in mipi khal lungawi mitthli tiang luang ko in hmual a nei ve.\nCT : Pathian hla ah hla nung le hla thi a um ve maw? Na hmuhdan in sim thei kem?\nAn : Hla ah cun a nung le a thi cu a um hran in ka thei lo nan Pathian ih hman mi cu a um deuh in ka thei.\nCT : Kanram sungum Pathian hla phuahtu ah zo na duh bik?\nAn : A phuahtu mi nung ah cun duhbik hril ding ka thei lo ka duh theh hai….\nCT : Kanram sungih Pathian hla saktu (singer) sung in zo na duh bik ih ziangruahah?\nAn : Saya Biak Hlei Sum ka duh bik ih ziangah ti le a nun hi zohthim tlak ka ti.\nCT : Na sak zomi hla sung in ziangmi hla na duhbik?\nAn : Ka duhbik mi cu Evan.S.Tha Nei Fai ih phuah mi “Bawipa’n in siarsak” ti mi hla ka duhbik….\nCT: Ziangah “Love song” na rak sak lo? A sak pawl teh ziangtin na hmu?\nAn : Kei cu Pathian in hla ih rawngbawl ding in in kawh ruangah ka sak lo…leilung tlun a si vek in “Lovesong” hi sual in ka hmu lo. Curuangah “Lovesong” hla sak pawl hi tu hnak ih mawi le tha in an sak theinak dingah tha ka pe duh a si…..\nCT : Kanram ah zaihla thawn Pathian ram a kauh sinsin thei nak ding ah mino pawl hnenah thucah tawi na sim thei kem?\nAn : Pathian hi pakhatnak ah ret sehla, cun thlacamnak thawi pumpek sin sin kan tul in ka hmu. Cuhleiah aw ttha lawng si lo in aw remdan le mipi hmai ih taksa cangvaih dan pawl hi santhar nonawn pawl in nasa zetin kan zir a tul lai in ka hmu. Curuangah ttan kan la tlang cio pei uh.\nCT : Thangthar nonawn hlasak pekte pawl ziangtin thazang na pek ding?\nAn : Pathian hnen ah hlanawk-nak hi uar phot sehla Pathian cun hman thei lo mi a nei lo. Aw tthat le hla sak thiam a thupit rualrual in rawngbawl nak ah cun thlarauthianghlim ih thuam hi a thupit bik.\nCT : Zunghruk lo buntertumtu na nei zo maw?\nAn : Pathian ih remruat mi thawn kan tong aw hrih lo a si ding. Ka zunghruk buntawk theitu an um mai ka beisei hehehheh…\nCT : A lo pehtlai duhtu hrangah na ID sim thei pei maw?\nAn. rinpui08@gmail.com……Facebook rinpui08\nCT : Kan lo suhnak pawl ttha te’n in sangsak ruangah kan lungawi.\nCT : Kei khal ka lungawi.


Zinghnam kua tiang Electric vang ding ka timi cu – Pu No Than Kap | Falam Online Media\nRamkhel CNLD thleithlak chairman Pu No Than Kap in 2010 kum campaign ṭum ah “in hriltlin asile zinghnam kua tiang Electric vang dingin ka buaipi ding” tiah, Taungzalat ih thu a rak sim lai ah a rel dah.\nCuih thuthawn pehpar in kum 10 luan hnu khalah theithiamlotu mipi an um lai ruangah Pu No Than Kap cun theifiang puppi dingin simfiahnak a nei.\n“Zo hmanin zinghnam kua ah Electric van thu a um lo ti zapi theih a si. Zinghnam kua tiang Electric van a si ding timi cu “Electric haidaih le hnianghnar zetin ngah a si ding” tin Mirang ih “metaphorical expression” timi (sim duhmi fiang thei dingin) uar hrim ih tahṭhimnak thawn sim mi a si.”\nHivek Metaphor hmangin Jesuh in “Milian vanram lut ding hnakin kalauk ṭhimte kua ih lut a ol sawn (Matt.19:24)” tin a sim tikah Kalauk ṭhimte kua ih lut taktak thu a sim Duh mi a si lo, milian hrangah vanram lut a harsat dan uarzet in a simmi a si.\nPupa thufim ah “Mi aâ ṭong ah khua a to,” ti bangin, ka sim vekin CAM ka ṭuan sung (ka term sung) February 15, 2016 ah National Grid (maha dat â) cu Kalemyo a thleng. Haidaihze in Electric van theih in a um. Pathian a tha” tiah, Pu No Than Kap in a mai` bulpak Facebook cahmai ah a tarlang.\n← Israel : Khualaili takah SiiChauch (Weed) an Vorh cu an cuhaw vualvo – VIDEO\nMi pahnih That in Hramhrik Thatsii thawn Thataw Tumtu Inn-saangpa An Kai →\nOctober 13, 2021 Ni Hnem Sung 0


Daihnak Hawl - Chinland Today Media\nFebruary 12, 2009 7:51 am·0 comments\nMinung ruah ban lomi Pathian ih daihnak in nan thinlung le nan ruahnak cu Khrih Jesuh thawn nan pehzom awknak sungah himte’n a ret ding. – Filipi 4:7\n– Suahlannak 36-38\n– Matthai 23:1-22\nAn hminthan laifang, thil thar an suahpi theilai le an len laifangah Beatles pawl in The White Album timi thu el-awknak a um theimi hla pawl an suah. Cuih album in a bur ih tuah khawm hnakin bulpak ciar ih tuah hi a ttha sawn ti a langter.\nAn hminthannak thawn a rami thil tlunah an ningkhopnak a lang. John Lennon in, “Ka ningtuk” timi hla sungah a hlawhtlinnak le a lennak cu pakpalawng a si zia, “thinlung daihnak malte hrangah ka neihmi hmuah ka lo pek zo,” tiah a ti. A neihsiah, a thiltitheinak le a sinak in a pumpak ttulnak cu a kimter thei lo.\nKan umnak leilungpi in thin hnangamnak le daihnak in pek thei ngaingai lo. Hril ding lawng in pek. Nunnomnak, thiltitheinak huham le neihsiah in thinlung daihnak a ai-rawl thei taktak lo.\nPaul in, “Minung ih ruah ban lomi Pathian ih daihnak in nan thinlung le nan ruahnak cu Khrih Jesuh thawn nan pehzom awknak sungah himte’n a ret ding,” (Filipi 4:7) tiah a ti. Himi cu A Fapa Jesuh an zumnak thawngin Pathian thawn rem awk saalnak a neitu pawl hrangah Pathian ih pekmi daihnak a si (Efesa 2:14-16). Cuih daihnak cu a ttulzettu leilung thawn hlawm aw dingah in pek.\nDaihnak taktak cu Jesuh thawn pehzom awknak sung lawngah a um. Amai’ thlangam daihnak taktak na co ngah zo maw?\nDaihnak taktak ton:\nPathian hnenah ngaithiamnak dil in,\nA lo pekmi rem awk saalnak cu cohlang aw.\nJesuh cu thinglamtah parah na sualnak hrangah a thi ih,\nThihnak ihsin thawhter saal a si ti zum aw.\nHnangam daihnak ka lo taanta. Keimai’ hnangamnak ka lo pek.\nLeilung mi ih pek vekin a si lo. – Jesuh (John 14:27)


Kan Nunnak Mawngtu Zo A Si? - Chinland Today Media\nApril 25, 2010 12:16 am·0 comments\nCuruangah a nungtu cu kei ka si nawn lo; ka sungih a nungtu Khrih sawn a si. Atu ih ka nun hi cu i duhdaw ih ka hrangah a nunnak a petu Pathian Fapa rinnak in ka nung a si. – Galati 2:20\n– 2 Samuel 21-22\n– Luka 18:24-43\nMawttaw dunglam ih, “Jesuh cu in mawng bawmtu a si,” tiih an taarmi ca hi tumtahnak ttha a si men ding na’n ka hrangah thin hnaihnoknak a si. Ka nunnak mawngtu tokham ih ka to tikah ka fehnak ding a rem thei lo. Jesuh cu kan thlarau nun “mawng i bawmtu” lamzin hmuhtu fang lawng si ding a si lo. Amah cu a mawngtu tonak ah to ringring ding a si.\nJesuh cu kan hrangah a thi, kan ti hi a dik. Asinan cuhnak ih thupi sawn cu Jesuh thinglamtah parih a thihnak ruangah kan sungih sualnak huham a thihnak a si. Paul in, “Thinglamtah parah kei cu Khrih thawn thah ka si zo. A nungtu cu kei ka si nawn lo. Ka sungih a nungtu Khrih sawn a si,” a ti (Gal.2:20).\nKannih cu Amah thawn thinglamtah ih khenmi kan si. Jesuh cu a mawngtu tonak ih a to tikah kan nun hlun a simi mai’ hrang hlawknak lawnglawng ruahnak le duhhamnak lamzin ah feh theih a si nawn lo. Amah thawn thinglamtah ah khenmi kan si ih atu kan nun in mawngtu hi Amah a si.\nCuruangah Khrih na sungih a um ahcun Amah cu a lo mawng bawmtu a si lo. Na nunnak mawngtu a si sawn. Lamzin bingbo a um men ding, asinan Amah rinsan aw. Amah in lamzin tthatnak in a lo fehpi ding. – Joe Stowel\nBawipa, i rundam ruangah ka lungawi,\nNa zaangfahnak famkim a man loin;\nKa ziangzongza Na hnen ka lo pek,\nKa nunnak in Na sunlawinak lang seh. – Codner\nNa nunnak nangmahte na mawng aw lai maw?\nJesuh Khrih mawngter a cu zo.


Leitlun kiilkip ih um Chinmi in Falam Siatton tuarpinak lang ter | Falam Online Media\nZohman ih ruahbanlo vanduainak cu 2021, January 12 ah Falam khua laili takah a suak ih mipahnih nunnak liam in inn 6 a kangral.\nFalam siattong thu thawn pehpar in Leitlun kiilkip ih um Chinmi pawl cun ṭongdang hnamdang hmanseh, Chinmi ah pumkhat kan si zia le lungputpi neitu Chin miphun kan si zia lang terin Falam siattongmi par ah an tuarpinak pawl an langter a si.\nAwkam thapeknak in siseh, bulpak-pawlkom Facebook cahmai ah siseh, sumsaw bomnak zawng khalin siseh tuarpinak an langter cio a si.\nFalam siatton tuarpinak thawn pehpar in Facebook cahmai ih tarlangmi Pawlkom ṭhenkhat ih hmalaknak neimi kan hmu thei sun kan run tarlang ………\nFALAM INN KAANG TUARPI NAK:\n12.1.2021 zing Falam innkang ah siattuar le thilzate hlohtu innsang zate, ahleice in intansantu Pi Mang Hlei Zing (GCO OB Pu Nilian le Pu Piang Lilian tei’ Uu) afa le unau sungkhat zate tlun ah GCO in kan riahsiatpi ngaingai asi.\nSAWMNAK: Hmun tin um Ramṭhen pawlkom zaten kan umnak ramṭhen cio ah tuiṭum Falam ih harsat mangbang tuarpawl hrang bomnak ding hrangah ramdang i kanti thei sun cu sumpai thawhkhawm asi. Curuangah nan umnak pawlkom cio in sumpai thawhkhawm in bomnak rak khawm cio hram dingah kanlo sawm.\nGCO in ahmun i cozah le intek pawlkom pawl tla thawn reltlang in ziangvek in bomnak pek asi ding ti aṭul dan in kanlo than vivo ding.\nIMMEDIATE BOMNAK: Innkang tuarpawl umsungnak an țul asi le Chanmary i YCC innpi ah room thianfai rero asi zo ih aṭul asi khal le Balai i Mang Inn (Pu Thawm Mang tei inn thar) ah umsung thei dingin cozah le țuanvo neitu hotu khal simcia a si.\nCuvek thotho in lohli ih bom țul tete pawl khal Falam ih hotu le inntek pawl tla thawn ron aw in GCO in theih tawp suah in bawm a zuam vivo ding.\nMANGBANG VANSAN CAAN AH, BAWM AW VIALVO UHSI !!\n1. Falam innkaang harsa tuar pawl hrangah Sykyi Dar Ro Thang in faang le siti bomnak a pe ding.\n2. Benjamin Sum khalin John Lal Sum Lian ih phuahmi hla thar cu thaizaan ah amai’ page ihsin harsa tuar pawl hnemnak le mipi hnen bawm cio dingin a sawm ding.\n3. Kalaymyo ih Falam Tha car gate khal in innkaang harsa pawl hrang ahlu thilri pawl cu phurhthiar man laak loin a lak rorin Kalay-Falam an kuat sak ding.\n4. Kalaymyo ih Chui-yint restaurant pawl in innkaang harsa tuar pawl hrang faang, Siti le Arti pawl an hlu ih Falam Tha mawṭaw in a lak in Kalay-Falam tiang an phur sak rero laifang a si.\nMeisa Kaang Bomnak: (Jan 12, 2021)\n1. Falam RC kawhhran – Ting 30\n2. Cheery Land Restaurant – Ting 6\nFalam meisa kaang thu thawn pehpar in bomnak a pe duhtu pohpoh hrangah GCO ah sumbur khawmnak hmun khat theih a si.\nSumpai kuatnak ding:\nThian Uk Thang – 4/phalana-N-030000\nFalam Kanbawza Bank\n* Sumpai kuat tikah kuattu, kuat zat pawl simtheih cih dingah kan lo sawm.\nFB: Kabia saya\nFalam Mino PawlKom\nFalam khawpi ih meisa kaang thu thawn pehpar awin siat atongtu innsang pawl hrangah ramsung/leng ihsin sumpai thawn bomnak ape duhtu le thilri khalih țanpi aduhtu pohpoh hrangah FMP khalin thawhkhawm pekhlan theinak kan nei ve asi.\nHnatuan lam le thildang tul poimawh khalah Falam Mino Pawlkom hi zozo cio ih pehtlaih theih a siih, kan thazaang le caan nan hrangah thap ding khalin kan tiar aw cia ringring fawn asi.\n#Atang lamih tarlangmi pehtlaihnak ah bomnak sumpai pekhlan theih asi.\n#Sumpai thawhkhawmnak ding: Salai Biak Lian Sang\nPhone: 09 40030 5427 Fb: Salai PaBiak\nSalai Lal Tan Pui\nPhone: 09 265 941 424\nFb: Maa Puia\nMai Fibi Ni Nuam Thluai\nPhone: 09 257 438 944\nFb: Fibi Thluai\nFalam Meisa Kaang Siatton hrang Bomnak\nFalam Myone, Construction zungih hnațuan\nU Khin Kap Lang (SAE) te innsang in MMK 800,000-/ le U Myo Htun Aung (SAE) in MMK 500,000-/ FMP hnenah pekhlannak an nei a si. Cuih pekhlanmi sumpai cu lungawi ten FMP țuanvonei in January 13, 2021 (Nithum zing) ah cohlaangnak kan nei ih, siat a tongtu innsang, bulpak hnenah a rang thei bik in pekhlan sawngnak khal kan nei cih ding. Sumpai bomnak a petu innsang hnih tlunah a thar in thlawsuah pawngmal um hram seh tile FMP hmin khalin lungawithu kan sim timi tarlang kan duh…\nMeisa kaang ruangih siatral a tongtu pawl hrangah bomnak pek a duhtu pohpoh in FMP hnen khalah pek a theih ringring…\nCentral Chin Pawlpi, Kalaymyo\nSiat Tong Tuarpinak\n1. January 12, 2021, Falam khawpi ih meisa kaang ruangah Pastor Mang Hlei Zing le a umpi Nu Rah Zing in mual in liamsan ti kan theih tikah Central Chin Pawlpi, Kalaymyo in thinlung tak in poi kan ti ih kan tuarpizet.\n2. A dang siat tong innsang 5 pawl khal thinlung tak in poi kan ti ih kan tuarpizet.\n3. Falam khawpi meisa kaang ruangih siat tongtu pawl hrangah Central Chin Pawlpi, Kalaymyo in emergency meeting a ko ih theitawk ih ttanpi ding in hma kan la tum a si.\n4. Ramsung le ramleng um Chin mipi khal in kangmei ruangih siat tongtu sungkua hrangah theitawk ih bombawinak tuah cio ding ah Central Chin Pawlpi, Kalaymyo in kan lo sawm.\n5. Falam khawpi ih meisa kaang siat tong sungkua pawl bombawi a duhtu cun Central Chin Pawlpi, Kalaymyo President – Pu Fung Lian Zam (09789340818), General Secretary – Salai Bawi Lian Khum (09962534393), Treasurer – Pu Lal Pek Belh (09259078024) pawl hnen ah pehtlaih theih ring ring a si.\nChin Community USA – Chin Pawlpi USA\nFalam Inn Kang Tuarpinak:\nJan 12, 2021 zing, Falam ah Inn a kang ti thu kan thei cu kan thin in ṭhawng-ih kan thla a ṭem sualso, a pawi tuk.\nHimi Inn kang ruangih nunnak a liamtu Pi Mang Hlei Zing leh Nu Rah Zing kan lo ui tuk. Nan tanta mi nan unau sungkhat, rual le pi pawl leh Falam unau in kan lo siang lo. Leitlun taksa dan ah in feh san hman uhla, Kumkhaw nunnak Vanram nuam-ah tawnsalnak um hram seh.\nInn Kaang a tuartu Innsang zate hnenah siseh, nunnak in liamsantu Pi Mang Hlei Zing le Nu Rah Zing tei’ unau sungkhat zate hnenah siseh, Chin Pawlpi USA in kan ṭuarpi.\n“Thil ziangkim hrangah can a um, Van rang hnuaiih thuhla tinkim hrangah can a um.” (Thusimtu 3:1)\nChin Community USA in Falam Innkang bawmnak fund a hawl ih a bawm duhtu cun himi link ah a hlu pektheih ringring a si. “Falam Innkang Bawmnak”\nChin Pawlpi Canada\nNi 12/01/2021 zingih Falam inn kang le thihhlo tanpi nak ah mah le ti thei zat cio sumpai thawh tlang dingin kan lo sawm.. “Falam Inn Kang Hrang Bawm dilnak”\nHello LaiChin sempi, Zumtu unau pawl, Jan 12, 2021 ah Falam ah inn 6 a kaang ih mi pahnih in nunnak an liam, kan thei in kan riahsiatpi cio ding. Ramleng um pawl, riahsiatpinak, bomnak, kan ti thei tawk cio kan kuat pei uh. Mahte in $ 10, $50, $ 100 kuat a har ruangah a hlawm in hitawk ah kuat duhduh kuat theih asi.\nChin Community in tła donation an tuah ko, community ah tla direct pek their asi. Riahsiatmi riahsiatpi in lungawimi lungawipi uhsi.\nSiat tong insang Pathian in Hnem hram seh. Falam khua Pathian in kilveng hram seh. Hi tawkah nan kuat mizapi ten rinsanmi pawlkom ah Falam ah kuat theh asi ding. “FALAM INN KAANG BAWMNAK”\n← Falam pi a thosal leh ko ding – Dr. Run Bik\nFalam innkangnak hmun thianfainak an nei + Meithat zungbawi Annka →


Mizoram ah Covid 19 vaccine an hmang thok ding + Mizoram dinhmun | Falam Online Media\nJanuary 16 in India ramhuap Covid 19 vaccine tlangzarh dingmi cu Mizoram khal ah a thleng fel zo tiah theih a si.\nMizoram ih tlangzarh dingmi Covid 19 vaccine cu Oxford-AstraZeneca tuah, Serum Institute of India ih suah sawng mi Covidshield vaccine a si ih mipum thawng 10 luan deih, Covid dokhamsii cu January 14 ah a thleng fel zo tiah newslivetv in a tarlang.\nCovidshield cu Cozahpi khuakhandan vekin state health care worker mipum 14107 leh central health care worker mipum 314 pawl hrawng tawlrel a si ih, cumi ah doctor, nurse le ambulance driver telin mipum 8000 luan an dawt hmaisabik ding.\nSidawt nak ding hmunram khal tawlrel a si zo ih January thlasung ni 9 sungah nikhat mi 800 hrawng an dawt ding a si.\nA total of 14,607 health workers have been registered to receive vaccination.\nhttps://t.co/JfexdqMMxg via @North East Live\n— Northeast Live (@NELiveTV) January 15, 2021\nHih thu thawn pehpar in Mizoram harhdamzung ṭuanvonei mipakhat cun “India harhdamzung thusuak vekin hmasabik ṭum cu harhdamnak lam hnaṭuan pawl dawt hmaisabik an si ding. Cuhnu ah kum upa kum 50 luan pawl le damlonak nat dang nei cia ti`n a sangsang ten an dawt vivo leh ding” a ti.\nHealth department tlangthan dan ah Mizoram sung vaccine dong hmasabik dingah Civil Hospital Aizawl, Kulikawn Sub-District Hospital Aizawl, Urban PHC ITI Veng Aizawl leh Civil Hospital Lunglei pawl an hril tiah newslivetv in a tarlang a si.\nGoogle ih tarlangmi vek a si le tudinhmun tiang Mizoram ah Covid 19 mina 4,310 an um zo ih mi 9 thi in mipum 4,200 an dam sal a si. India pumhuap in Covid 19 mina 10.5M an um zo ih, cumi ah 10.1M dam sal in minung 152K an thi a si.\n← Falam ah Covid 19 mina thar Pakhat an hmu\nPu Trump thusimlai A Kut vei dan cu nasaten an buaipi →


Kan Can Tha Hmanthiam Kan Tum Pei Uh – Chuncha News\nTufang hi leitlunpi Covid-19 ruangah a buai vutvo ih thuhla dang hrimhrim in hmunhma a co nawn lo.\nAsinan mai helhkam zawng tin ram thukhel thu in hlawknak lak dan ding(Political advantage) ka ron aupi ve thung ding.Chinram in upper House hrang MP 12 kan co ih pengpi 9 lawng kan si ruangah pakhat ciar kan co.\nCun a tanglai 3 cu mipum tamnak hmun Paletwa,Tedim le Hakha in an co. 2010 kum ahcun Falam in pahnih kan rak co ih cucu Pu Con Kheng le Pu Zung Hlei Thang an rak si.\nHmansehla Falam cu mipum kan mal ruangah upper house MP seat hnih co nawn loin pakhat lawng ah kan tla a si kha.\nThan Tlang peng cun upper House MP 2 co thei dingin VP 2 Henry Van Thio cun cantha remcang la in a suahnak khua Tikir khua ah Paletwa raltlan mi zarual a lalut a si timi cu zapi theih a si.\nTuah Falam pacang Pu Salai Lian Luai cu Chinram lubik CM tokham ah a to ve ih ziangtin hi political advantage hi kan la ve ding. Ngaingai tiah cun Falam pengah ram tha le hmunhma lawnglak kauzet kan neive a si.\nHmunpi ram le Nimzawl kiangkap,Webula le Bualzawl kiangkap le Falam peng ih ram thabik timi Selawn khua ah tla retve sehla ral a daih hnu hman ah an khua an ram ih kirsal hman an paih nawn lo men thei.\nVP 2 Henry Van Thio khua Tikir ih umtu Paletwa raltlan pawl cun Tikir ih umta ding cu rem an ti lo thu an phuangsuak a si.Ziangah tile ei hawlnak dingah Tikir khua cu an ram a sia ih a tlak in an hmu lo.\nPu Dr.Run Bik in vei tampi a rak aupi mi Falam peng ah mipum tamter ding timi hi tuah a tak ih kan fehpi a cu. Paletwa peng raltlan pawl hi a tlunih kan tarlang mi khua pawl ah ko sehla an hnenih bomnak kan va kuat le pek rero tullo in kanmai pengpi sungah bomnak pe in thaten mikhual sehla, an ngamnak ding lamzin hawlsak in Falam peng mipum tamter sehla a tha lo maw.\nKan unau pawl hrang himnak siin le kanni hrang mipum tamnak a sive ding. Mipum 5000 kan laklut ahcun 2020 hrilawknak ah upper House MP seat hnih kan co thei dingih a hlawknak kan tel ngah ve ding a si.\nHimi Chance la thei dingin CM kan nei ve sisi.Mi kan bawm ih kanmai hrang lala khalah hlawknak a um timi cu a tha lo maw si.\nHihi upa hruaitu in committee din in tawlrel lohli a tha nan ti maw? Sumpai khong awin an umnak Sami Myo tiang va feh khal taktak ahcun a him lo tuk fawn ruangah Falam peng suak Laimi pawl in thuhla tawlrel lohli teh a tha lo maw?Mai helhkam zawng tiah ka ron relve mai a si hi.//\nCredit: KC Sum


Dunglam kum 50 thuanthu kan zohsal asile Kawlram cozah hruaitu pawl tlukin Kawlram thuanthu parah siatnak thlentu le thansohnak canpualtha daltu an um lo tiah sim theih asi. Thawng inn sungah mi thawng tampi thlakmi, misual mi tha lo tiah mipi pawlin an simsiat nautat zetmi pawl hnakin hruaitu dinhmun cotu, rampi hlawknak le upatnak canpualtha an kutsungah a retu pawlin mipi siatnak tambik an thlenter ih thansohnak canpualtha tambik an dal asi tiah sim theinak a um. Ziangah tile ralkap cun ralkah an thiam nan rampi kaihhruainak lamah an tlaksam ruangah asi ti ah sim theih asi fawn. Kum 50 hnu ah anmah khalin an duh lo mi le an ruahban lomi leitlun ah farahbik ram, eiruknak tamnak bik ram pakhat dinhmunah Kawlrampi thuanthu an thlenpi tinak asi. Tuihlan kum 50 rei ah Rangon khawlipi cu Asia ramkulh ah khawpi mawi bik a rak si dah. Chin miphun thuanthu zoh asile Falam khawlipi cu “Falam pi e sialso duaini kan nei lo” tiah hla ah rak sak hnawh mi khawpi a rak si dah. Kan dunglam kum 50 sungah thansoh ding zatin a thangso loih khawpi innhnen, leitlun khawpi dang cu sim lo, Chin khawpi lak hmanah a tumsuk lamah siar telh theih asi zo. Ziangtin zo a mawh, timi hawlsuahnak si loin thuanthu tuahtha tu ding hruaitu tha zovek an si timi khawruahnak le nun bawmtu ah a hnuailamah tawite zoh uhsi.\nHruaitu tha timi ah biaknak, ramkhelhnak, le pursum leilawnnak lam khalah mibur hruaitu tha sinak hi bang awknak thutlangpi a um. Mibur pawlkom, (tahthimnakah, misual pawlkom, dan lo vekin sumdawng pawlkom, tvp) zapi ten a huap lo hmanah mibur pawlkom tamsawn ah hruaitu tha pawlih sinak, le cangvaihdan, nundan, mipi hruaidan pawl cu a tanglam pawlin a huap pam ko ding.\nHruaitu tha pawl cu:\n1) Dungthluntu tha\nHruaitu tha pawl hi dungthlungtu tha an si hmaisa. Tongfim in “Dungthluntu tha si hmaisa loin hruaitu tha na si thei lo ding” tiah sim asi. Hruaitu tha pawl cu midang hnen ihsin a zir hmaisatu an si. Hruaimi ih sidan, umdan, hnatuanpawl anmah rori in an zir hmaisa. Dungthluntu tha si hmaisa loin hruaitu si a duhtu pawl hi hruaitu tuanvo an lak tikah an cang sual theu asi. Midang hnen ihsin mibur hruaidan, palhnak le thatnak an zir hmaisak hlei ah anmah rori in midang dungthluntu ih dinhmun, hnatuan, umtudan pawl an zir hmaisak tikah hruaitu an si tikah dungthluntu pawl ih harsatnak, tulmi, le hlawhtlinnak lamzin an theihcia mi asi. Tlunlam, hnuailam, bangpi mi le kiangkap milai pehtlaihdan pawl anmah rori in an zir hmaisa asi. Cutin mibur pawlkom thazang, bungrua, le canpualtha pawl cu a thabik in an hmang thiam ih thupi thute thleidang thiam in an hruaimi pawl hrangah thatnak tampi suahpitu an si.\n2) Nun in lamhruai\nA fehlotu cu thlun ding khal a um lo. Thluntu umlo in mahte a feh tu cu hruaitu asi fawn lo. Hruaitu tha cun “tuah aw, tuah hlah aw” tiah mifial asilo ih amai nun rori in a fehnak lamzin ah midang in an thlun mi asi. Hruaitu cun thiltha hmuhmi a nei ih a hmuhmi thiltha cu thihpi tlak, nunpi thlak, a lei tisa nun hnakin a thupi sawn mi, amai bulpak lungawi diriamnak hnakin a thupi sawn mi tumtahmi lamzin parah a fehtu asi. A tumtahmi tawpnak ah thiltha rahsuah ding a hmuhcia ruangah harsatnak, nawmnak, dodalnak, tvp a phunphun, daltu pawl lakah ngil zetin a feh. Tumtah nak thleng dingin hmanrua le lamzin thu ah a buai lo ih a hmuitin mi, thupi bik ah a retmi sawn cu dingzet in a pan ih a feh. Cuticun a fehnak lamzin cu midang in an thlun.\n3) Nutudan Mawi\nHruaitu tha cun a tumtahmi a tha, tumruh zetin a hmuitin mi lamzin parah a feh lawng si loin a nitin nunah man a neihtermi pawl cu zohthlimtlak nun asi. A umnak mibur pawlin man an neih termi milai nuntu khawsakdan, a rian mi miphun pawlih Pathian a cawi mawi ih a rianmi miphun pawlih nunphung a cawisang in a tuahtha sawn asi. Amai nuntudan, tongkam, cangvaihdan ah siseh insang le khawpi kaihruaidan, sumpai laklut le hmandan, milai a pehtlaih dan ah siseh zohthimtlak nun a nei asi. Tuanvo tumpi hmuitinmi nei in nitin a nun rualrual in a kiangkap minung pawl hrangah mitthli tlaknak, siatnak, huatnak tipungtu asilo ih lungawinak, duhdawtnak le thatnak tipungtu asi. Thiltha a tumtahmi tuansuak ding le ngahnak dingah midang a nam thla dah lo ih midang lungawinak siatsuah tahratin siseh mi pakhatkhat nam thla tahratin a tumtah mi tuansuah a tum dah lo. Midang mawhnak le palhnak in amai hmai phiahfai a tumdah loih lamzin dikah a nun in a kiangkap minung, a pehtlaihmi pawl a hruai sawn asi. A rianmi Pathian thawn a harhdammi pehtlaihnak a nei. Bulpak nun, insang, khawtlang, mibur le pawlkom pehtlaihnak le telve nakah zohthlimnak nun a nei asi. Phunzai hmang le thusia karhzai tertu asi loih thiltha, remdaihnak, hringsuaktu sawn asi. Cutin cozah kumpi le leitlun khawmual, sersiammi ziangkim thawn a pehtlaihnak khalah zohthimtlak nunmawi in a nung.\n4) Thlengtulmi Thlengtu\nTappi kawmah to men dingah zohman hruai an tul lo. An feh lo ahcun hruai an tul fawn lo. “Hruaitu” a tulnak san cu a tu ih umnak hmun ihsin hmun dangah feh a tul ruangah asi.Umnak hmun kel ah um ringring dingin zohman in hruai an tul lo. Hruaitu cun a tu fang dinhmun ihsin a hlatnak hmunah mipi a hruai. Hruaitu tha lo pawl cun mipi le pawlkom, rampi cu hmailam ah fehpi lo in anmai diriamnak hrangah senpi mipi rampi canpual tha le bungrua pawl cu an hman tikah thuanthu dunglamah an tawlhpi theu asi. Hruaitu tha cun an hruaimi pawl cu hmailamah an fehpi. Hmailam ah fehpi dingin thleng tulmi an thleng. Tuah kel, umkel, ti kel, dinhmun kel ihsin thansohnak hmailam pan in mipi an fehpi asi. Thleng tulmi thleng tikah umkel ti kel dinhmun kel parah lungawi tawktu le nuamnung cen theutu, hlawkpitupawl in an duh loih an do theu. Hruaitu tha cun a tui dinhmun ihsin an hruaimi pawl hmailam an pan pi ih dodalnak le dunglam ihsin hnukcaitu karlakah thlengtul mi thleng in, dunglamah tanta tulmi tanta in thuanthu hmailamah an fehpi asi.\n5) Siahhlawh Hruaitu\nKhuahlan san ahcun hruaitu pawlin an hruaimi pawl cu sal vekin an rak sawr. “Tuah aw, tuah hlah aw” tiah mi an fial ih rannung vekin an rak hmang, an sawr, hna an tuan ter, an duhmi an tuah ter. Cui hlei ah an hruaimi pawlin anmah bang ding an duh lo, an tih, an huphurh ruangah anmah bang thei dingin an ruahmi pawl cu an simsiat, thangsiat, relsiat, nam thlak, lamzin an phihsak, a cancan cu a thah tiang an rak that theu. Santhar Khrihfa hruaitu tha pawl cun an rianmi pawl hrangah thiltha an tuahsak ih Pathian vozem le tuanvo pekmi tuansuak thei dingin lamzin an khihhmuh in an kaihruai sawn asi. Anmah hnakin an hruaimi pawlin thiltha tam sinsin an tuansuah thei nak ding hrangah an pum an pe aw sawn asi. Hruaitu tha cun anmai hrangah an hruaimi pawl an nung asi lo ih hruaitu sawn cu an hruaimi hrangah an nung sawn asi. “Milai fapa cu ren dingah a ra lo ih mi rian dingah a ra asi” tiah Zisu in in sim vekin hruaitu tha cu mi riantu sawn an si. A mawh a palhtu pawl mawhsiattu asiloih a mawh a palh le a santlai lo pawl cu lamzin ding le ngil, tha ah a hruai sawn asi. An theih thiam lomi le hmuh thiam lomi pawl cu hmuhsak in an phurrit sawngtu asi. An hruaimi pawl cu Pathian in a sersiam vekin, tumtah a neihmi vekin nun pitling an neih theinak dingin an kaihruai. Hruaitu tha, siahhlawh hruaitu cun an hruaimi pawl cu anmah hnakin thangso sinsin dingin an rian sawn asi.\n6) Hruaitu tha Hringsuaktu\n“Aiawh tha hringsuak lo hlawhtlinnak cu hlawhtlinnak ngaingai asilo” tiah sim asi. Hruaitu tha hringsuak lo hruaitu cu hruaitu hlawhtling asi thei lo. Sankhat sung ei ding khawpkham hmuh lawngah a lungawi tawk tu hi hruaitu tha asi lo. Hruaitu tha cun amai san ni khatkhat ah a cem leh ding ti a theihcia tikah hruaitu tuanvo a tuan thawk ihsin amai aiawh tu ding hruaitu tha hringsuak dingin siseh amah in atuansuak mi hnakih thasawn tuansuak thei tu ding hruaitu a timtuah cia ih a zirh, a kaihruai ih cutin amai can a cem tikah hruaitu tha dangin thuanthu cu cak sinsin in hmailamah an fehpi thei ding hrangah a hram thawk ihsin a timtuah cia asi. Hruaitu tha cun a hmuhmi lamzin cu midang a simsawng ih tuan duhnak nei dingin a forhfial hai asi. Cutin thuanthu cu sankhat hnu sankhat pehzawmtu tuan sunzawmtu in an pehzawm vivo tikah san deng tiangin thuanthu nung cak zetin fehpi vivo asi theu. Hruaitu tha pawl cu an taksa a thih hnu hmanah an sulhnu a nung ringring ih an lamzin sialmi parah tesinfa, dungthluntu pawlin an thlun in thiltha tampi an hringsuak asi. Cutin hruaitu tampi in an tuahsual theu mi “rei tuk tiang hruaitu sinak lak” loin anmai aiawh thei tu, tuanvo sawng thei tu hnenah tuanvo peksawng an thiam theu asi. Cutin hruaitu tha an hringsuak ih anmai hruai sungah tuansuahmi hnakin tha sinsin tam sinsin tuansuaktu hruaitu tha pawlin a tikcu can te ah tuanvo an lak tikah santhar canpual tha lakah a thabik in canpual hmang thiam in thuanthu an tuah tha ih tuanthu mawite tantu hmaihruaitu an si.\n7) A thazawng lungput\nLeitlun hruaitu thuanthu zoh tikah a sezawng lungput in hruaitu le a thazawng lungput thawn hruaitu an um. Hitler, Sadam Hussein, Kawl ralkap pawl tvp hi a sezawng lungput thawn mipi hruaitu an si. Hitler cun German pawl cu leitlunah miphun pi bik ah a ruat ih midang uk bet duhnak lungput a nei. Jews pawl huatnak a nei. Sadam Hussein cun huatnak thawn hram a thawk ih America le Israwl pawl huatnak in a khat. Kawl ralkap pawl hi Mirang pawl huatnak in an thawk ih kawlram sung ih miphun dang pawl ukbet duhnak lungput thawn kawlrampi an hruai tikah an tawpnak cu zoh mawi lo zetah a cang. Huatnak, ikfiknak, thatlonak tipungtu hruaitu pawlih tawpnak cu duhnunglo zet asi theu, thuanthu an tawppinak cu dunglam kirsal tul asi theu. An feh hla poh le dungkirnak a hla sinsin theu. Zisu Khrih leitlun a rat tikah “leitlun mawhsiat dingin a ra lo, rundam dingin a ra sawn.” Khrihfa zumtu hruaitu tha cun mibur kaihhruai tikah midang mawh le palh nak parah hngat aw loin, huatnak tipungtu siloin thiltha hmuhmi, duhdawtnak tipungtu, midang nam thlak mi le relsiat simsiatnak parah hngat aw loin hmuhnak dik, thatnak lamzinpi parah mah feh tahratin mipi le thuanthu an hruai sawn asi.\nCutin sim tikah hruaitu tha pawl hi pawlkom ah lungbik, number one an si ringring ding tinak asi lo. Mi zokhal, mai kiangkap minung pawl parah a selam a tha lam an ciahneh cio vekin riantu tha, lamzin ding le ngil ah hruaitu tha, nun in lam hmuhtu si cio ding duhsaknak in ngan mi asi. A ngaingai ah kan zoh asile Bawi Zisu tluk tu hruaitu tha leitlun ah an suak hrih lo ding. Asinan leitlun in Bawi Zisu hnakin tualthat Barabbas an hril sawn asi kha. Hruaitu tha cu mibur pawlkom lu-bik a tuan ruangah asilo, a nun hi thluntlak asi ruangah mi in an thlun sawn mi asi. Nang, casiartu, ziangvek dinhmunah na um ti mi zoh hlah aw, hruaitu tha nun hi Khrihfa nun, Khrih dungthluntu pawl nun asi sawn. “leitlun eng nan si” tiah Zisu in in sim vekin kan umnak kipah eng, milai nundan hruaitu, lamzin dik hmuhtu si cio uhsi. Cutin Zisu in in zirhmi lamzin kan thlun cio asi ahcun leitlun killi ah tekdarh hman nungna, Khrihfa asimi Chin miphun pawl, kan thlennak kipah lamzin dik ah kan kiangkap minung pawl hruaitutha kan si theinak lamzin umsun asi.\nPathian in na pehparmi poh hnenah lamzin dik hmuhtu, lamhruaitu si dingin lam lo hruai camcin hram seh!


Na Fala Duhzawng Le Thlem Daan Ding - Chinland Today Media\nNa Fala Duhzawng Le Thlem Daan Ding\nOctober 27, 2012 1:25 am·4 comments\nThuphan sim cu lehhnu ah na buai sal ding ruangah thupphan cu sim hlah. Cun, mipa na si vekin na sim ding mi kha fiangte’n sim mai aw, a lo duhlo dingn le duh ding cu amah lam hnaṭuan a si. Cun, na duh mi taktak cu duhlo vekin na be lo ding. Na duhnak ṭhaten na langter ding.\nNa thuhla kha fiangten na sim cia ding. Porhawk ciamco a ṭul lo. Tangdor tuk tla a ṭul cuang lo. Na si daan vek ten na simfiang ding. Cun, nan biakawk hmaisabiknak ah duhdawtnak tlasam tuk vekin na um lo ding. Cun, romantic tuk khalin na um lo ding. Nangmah le nangmah na rinsan aw dingih diing ten thu na sim ding.\nNa tuah thei ding ahcun a phur zawng le a mangbang deuh ding mi a theih dah lo mi thil sim ding thei thei awla a lo bawm zet ding. Na theih cia vekin nunau cu a zawl ih zawl, a kherh ih kherh a ṭul ringring ti kha hngilh hlah aw. Naute bangin na zawi-ee thei ding ih zawhte bangin na zuut thei ringring a ṭul ti tla na thei ringring ding. Na thin tawi ter hlah, na duh ngaingai le.\nA cangthei ahcun a hmuah ding le a thlah ding kha mang ringring aw. Thil na tuah pi ding tikah le na vahsuah pi ding tikah tumtahnak felfaiten nei cia aw. A duh dingin na lem thei ding le a duh dingmi kha na tuah sak thei ding a thupi.\nNa fala in a lo duh thei ding ahcun a phunphun na tuah sak a ṭul. Pangpar le thil dangdang na lei sak ding. Sangka tivek na on sak ding. A lo nel deuh le na angki tivek I rak kensak duak tivekin na fial ding. Khavek kha an ngai naa. A tawizawng cun “be a real gentlemen” ti a si ko.\nNa thinbang hrimhrim hlah, ka fala in a duh lo pang ding le ziang tin I ruat ding timi ruat hrimhrim hlah aw. Mipa takin tuah ding mi ṭha na timi cu ngampa takin tuah ko aw. Cun, a kiangkap ih um nuam na tizia tla lang ter thei ringring aw. A kiang ah hlimhmel zet in um aw. Hnihsuah sai aw. Thinharnak sim hlah.\nNa tumbik ding cu lungawi ko na tuah thei ding kha a thupi. A movie duhzawng, ziang a phur zawng le a tuah ṭheu mi pawl sut tengteng aw. A thu relmi ngai ṭha aw. Rak tlawk ve ciamco hlah. Nan tonawk veten hni ṭheu aw. Cule na phur na lungawi ti a thei ding. A mawizia le a duhnungzia sim ṭheu aw. Ziangkim nan tuah tlangnak ah manhlap ṭheu hlah. Nuam tete in feh pi awla, a thusimmi ṭhaten ngai aw.\nA tlun ih ka tarlang mi na tuah thluh ih a lo duh lo thotho asile, thlalang ah zohaw sal aw. Na hlawhsam sal hrih thotho asile himi cangantu in a lo bawm ding.\nzangtai lian says:\non October 27, 2012 at 4:50 am\ntlangval dang raknei cia teh a lem dan a um maw?\ncun hmun dang ih um teh.\nhaaa…a tha tuk..kan i lawm tuk mu…van tthan lengmang law\nkei zong idea tampi na ka chap thanks\nVan Ro Sum says:\nA tha nasa! A ngan tu pa teh in a tuah ke maw ti ka ruat phah!\nHi Hi,a tha law law!\non November 7, 2012 at 3:38 am\nMi aa pawl,\nMipa cun mai’ duhmi cu mahte tawlrel ding!\nFala le tlangval thu ah midang ih Guide rero hi a ṭha lo.\nMahte mai’ cangai khorh fukfo mei ding.\nWoman needs: time, care, comfort, huge and sex!


Pathian Ih Bilmi Cahnah - Chinland Today Media\nPathian Ih Bilmi Cahnah\nMay 17, 2010 1:52 am·0 comments\nPathian in kan ttuan ding hrangih a rak timtuah ciami hnattuan ttha ttuantu dingah Khrih Jesuh sungin kannih cu sersiam thar mi kan si. -Efesa 2:10\n– 1 Sansiarnak 1-3\n– Johan 5:25-47\nOrigami timi ttongfang cu ‘cahnah bil’ timi Japan ttongfang ihsin a rami a si ih cahnah bil in vate tivek zuk phunphun tuah a si. Kan dung nai rei lo ah cumi zirnak hmun ah ka kai ve.\nCuih cahnah bil ih zuk phunphun tuah in zirhtu cu Japan mi zumtu Hitoshiro Akehi a si. Zuk phunphun kan billai ah amai’ thu in sim phah. Amah cu unau (11) sungah nautabik a si ih Leitlun Raalpi A veihnihnak (WW-II) sungah a pa a thih ruangah a nu kut ih tthanglian mi a si. Cahnah bilmi vekin an innsang cu a phunphun in a bil aw ih missionary pawl thawn an pehtlai aw ngah ruangah tam sawn cu zumtu ah an ra cang.\nCahnah menmen pakhat thil thar mawizet pakhat ah cangin ka bilmi in Pathian in ziangti’n in tuah in rem ti i ruatter. A pakhatnak ah, kiangkap thil cangmi hmangin A hnenah khukbil dingin in hruai. Cumi hnu ah kan nunnak ih a bil awmi thil pawl hmangin, “A Fapa bangtuk si dingah,” (Rom.8:29) in tuah in rem.\nNa ruah lo zawngin nan nunnak a bil aw maw? Kannih cu Jesuh Khrih thawngin Pathian ih sersiam mi kan si (Efesa 2:10) timi kha vun mang saal aw. Zumtu kannih pawl cu a ttheh hrih lomi a kutzung thiamnak kan si ih a Fapa bang sinsin dingin a phunphun ah in bil ih in tuah thei.\nBawipa, Na duhnak bangin siseh,\nBeel tuahtu na si, kei sentlung bang;\nI tuah i rem aw, Na duhnak bang,\nNangmah kha hngakin ka caan kim seh. – Pollard\nKhristian pawl cu Pathian ih tuah le rem rero mi kan si.


Pope a sual thei lo timi hi ziang tivek a si? (sim tu Rev. Fr. David Mangte) | Radio Veritas Asia\nPope a sual thei lo timi hi ziang tivek a si?\nSim tu Rev. Fr. David Mangte\nMinung tampi in ‘Infallibility of Pope’ timi hi Pope cu famkimnak neitu a si ih ziangtik hmanah a sual thei dah lo, a palh thei dah lo ti duhsannak a siti’n kan rak ruat theu ih a poi ngaingai. Kan dung thlacem ni October 31 ah Myanmar ram sung um Protestant theologian lakih ka upatzet mi Saya pawl tel in Reformation thok ni hngilhlonak ah online ihsin thuruah awk khawmnak an neiih cumi sung khal ah himi thu a rak tel. A sideuh lo zawngih an run rel mi ka rak ngai tikah ka thin a nuam lemlo.\nSaya pakhat in, “RC pawl an palhnak bik pakhat cu Pope a sual/palh thei lo an timi hi a si. Kannih Protestant pawl cun Martin Luther le a dang reformers pawl mi famkim an siti’n kanpom lo; sambaunak neicio an sinak khal kan thei tuk” ti’n kawl tong in a rak sim. Himi Sayapa ih tongmi kan ruah tikah RC pawl cun Pope cu mi famkim, sambaunak zianghman neilo mi a siti’n an pom a timi thawn a bangaw.\nKa run simmi Sayapa vek in Protestant unau tampi in an rak ruat theu ve. Kanmah RC sung hman in cutiih ruat tu kan um phah ding zum a um. Asinain, a taktak ahcun RC Pawlpi ih zirhnak ah Pope hi ‘absolutely infallible’ timi ziangtinkim ih sual/palh thei lo lawlaw ih famkim mi a siti’n a zirh dah lo. A sual thei lo nak hmun le caante a um. Mirangtong cun “Condition” a um kan ti mai ding.\nPope ih thuneihnak le thudik zirh theinak huham a neihnak hi zumtu hmaisa pawl ih san lai ihsin rak pom cia mi a rak si ko nan, Catholic zumtu hmuahhmuah ih pom tengteng dingmi ‘Dogma’ a si ti ih officially thusuahnak cu 1869-70 kum ih tuah mi Vatican Council I lawngah tuah a si. Cule himi thu cu 1962-1965 kum ih tuahmi Vatican Council II khal in a nemhnget bet.\nVatican Council I in “Pastor Aeternus” timi thulu thawn a suahmi ca sungah Pope ih thu neihnak le a sual thei lo mi zirhnak huham a neih mi thuhla a tarlang. Pope ih thu neihnak thawn pehpar in a tanglam vekin a tarlang:\nCule a sual theilo mi zirhnak huham a neihnak thu thawn pehpar in a tanglam vekin a tarlang:\nA tlun lam ih kan run tarlang mi pawl kan zoh tikah Pope in a sual hei lo mi zirh theinak huham a neih mi hi ‘faith or morals’ timi zumnak a silo le nundaan ziaza thawn pehpar aw mi lawngah a si. Cuhman ah rawl ei phah le khual a tlawn nak ih thusuh awknak tivek ih a tong men mi silo in, ‘Ex Cathedra’ timi Pawlpi ih lubik a sinak le Christian zumtu pawl hmuahhmuah hrangih tuukhaal le zirhtu a sinak hmangin Christian zate ih pom le thlun tengteng dingih zirhnak a suah lawngah a sual thei lo mi a si. Cule Pawlpi sungih Pope ih thuneihnak thawn pehpar aw cun zumnak le nundaan ziaza thu lawng hman si lo in daan le ukawknak lam thu thawn pehpar aw mi thil khal ah Catholic zumtu zate tlun ah direct thuneitu a si.\nPope ih a sual thei lo mi zirhnak huham ziangtivek caan ah hman a si timi thu thawn pehpar in Pope St. John Paul II in 1993 kum, Marh 24 ah Vatican tualrawn ih pumkhawm mi mipi pawl hnen ah a tanglam vek in a rak sim dah:\nCuruangah Pope pawl in a sual thei lo mi thuzirh theinak huham an nei nan, cuih thuneihnak hi menmen ih an hman lo zia a fiang tuk. Cule Pope pawl in hi thuneihnak an nei tiih kan pom mi khal hi Catholic Pawlpi in thuneihnak a duh tuk ruang men ah silo in, kan Bawipa in a Kohhran a din tikih Peter hnenih a thukam mi kan zum ruangah a si.\nKan thulu thawn pehpar in kan cem ter ding a sile, Pope a sual theilo kan timi hi a simrelnak kip ah le a tuahtuannak kipah a sual thei lo mi mifamkim a si tinak si lo in, zumnak le nundaan ziaza thu thawn pehpar mi Christian zate ih pom le thlun tengteng dingih a zirh lawngah a sual thei lo mi a si sawn.


Burma Ram Feh Dan Ding Part 102 - Chinland Today Media\nBurma Ram Feh Dan Ding Part 102\nFalam Town Hall le Falam Club Kan Sak Ding\nKan dung ih Part 102 ka ngan nak ah computer ( internet ) a tha lovi, check ka tum ih ka check ding pawl ih zawn ka hmeh le a hnin cing cing.Cuti cun leh hnu ah ka check leh ding tiin keimai email ID ah ka kuat aw hmang ka ti mi kha Rihli group ah ka rak thlah pang ih,cunah vawi khat hman check man lovin a ra suak.Spelling le grammar a sual tam zet ding.Poi ka ti ih a siar tu pawl ka lo hmai sawng nasa.Ralrin ka tum deuh ding.\nMizoram ah cun Aizawl ah Vanapa hall pi a um ih tu-ah cun veng tin ah veng hall an nei thluh.Khawte lam khal ah in 250 um cin cun village hall an nei thluh.Annih fam cu a cozah in a saksak ih an van tha zet.\nKan nih Falam town hall khi a hlun nasa thlang.Cui tlun ah mi 600 lai lawng maw a tlem ding.Tohkham pawl khal an tha lo.Zo khal in town hall tha nei seh la kan ti thluh.\nTown hall thar kan sak leh ding ih mi tlem zat ah cun Aizawl hleih kan tum ding.Aizawl Vanapa hall ah mi 930 lai an tlem ih kan nih cun 1050 lai tlem ding in kan sak ding.Tu hman ah Falam ah mi 7000 an um ih 2025 ah mi 15,000 kan um tir ding ka ti zo kha.A hmun thu ah cun tui hmun tho tho,a sak lam ih Pidawta inn 2 lai maw kan bal ding ih cu cun hmun kau zet a rung suak ding.Tui a tual um cia khal khi kan kauh ding.Cu le a hnuai ta bik cu a hrek car park a si ding ih a hrek cu dawr pawl an si ding.A tual tu hnak ih kau sawn ah motor turning thei ding in 40 by 40 feet hrawng kan zuah ding.Aw le, hi town hall thar pi cu a cozah ih ti ding a si ding ih ih kum 2018 tal in thok thei seh la,kum 3 kum 4 ih theh ding in.Cui sung ih hall ding ah Falam Club kan sak ding\nMirang sanlai ih Falam club thei ban cu a mal bikah kum 50 tal nan si a tul ke.Tui Baptist biakinn pi umnak ah Falam club tiin inn fate a rak um.Kei cu ka rak lut dah ko.Tuah Falam Clun thar cu Party zung thlang ih Police len pawl kan thiat ding ih a sir pawl cu lamzin pi ah feet 6 hrawng maw kan kauh hnu ah police inn hlun pawl ah feet 60 by 60 hrawng a lawng lai ding ih cunah cun zinpi ih si motor luh nak feet 12 zin tla kan tuah ding ,cui tlun ah cun feet 30 by 40 inn pi,thuah 3 ih sang kan sak ding.Cule tual feet 40 by 40 tla a nei lai ding.Falam club thar pi a hnuai bik cu hall a si ding ih mi 350 tal an tlem ding.Town hall pi theh hlan ah hall ih kan hman bik ding mi a si.Town hall pi theh hnu khal ah mi 300/400 hrawng ih hmannak ding a phun phun a um ding.Himi Falam club hi 2016 hrawng tal in thok thei sehla,kum hnih kum thum ih theh ding in.\nFalam club kan sak theh hnuah town hall pi cu kan sak leh ke.Falam club ah hin meeting nak a phun phun,nupi pasal neih awk nak,Pathian thu ih crusade nak pawl ah man kuan in an hmang ding.\nFalam ah hall kan sak vek in Hmuntha ( Zualtit ) le Cerhmun kan rel law law ke.Cerhmun hrang ah cun kan hmai lam kum 5 sung ih theh ding in,Singapore ih um Aalian ( Pu Van Thawng Lian ) le a nupi ka nau ih fanu Engte tei nupa an dam ih an thanso vivo ih in saksak duh ah cun minung 350 lai tlem thei Falam ihaakasazung ( sport stadium ) tia na na na cu in saksak thei ding.Cule Hmuntha khua ah sawh cun a khawmi pawl,ramdang in um an khawmi pawl le NGO pawl ih bomnak kan dil thei cun a lai fang ih ban um si lo ih mi 600 lai tlem thei, meeting lo can ih volley ball court le badminton court khal ih hman theih ding ih sak kan tum ding.\n( Ngan leh ding ah kum 2 sung 2014-2015 ah Falam leh Cerhmun hrang ah ziang pawl tuah suak kan tum ding ti ngan a si ding.)


Sunlaifang Ah Sibawi Nupa Cu Kah That An Si, A Phen Ah Thuanthu Rapthlak Zet Aum – Meifar\nMay 30, 2021 admin Lawrkhawm 0\nMay 28, 2021 sunlaifang ah India, Bharatpur ih sibawi nupa cu kah that an si. Lamzin ih an tlan lai cu mi pahnih in an rak dingter, an motor cu bike in an rak kham ih an lu ah vei-5 hrawng an kap ih motor sungah an thi cih.\nAn cangvaihdan cu CCTV in arak zuk ngah thluh ih pakhat cu a hmai a tuam ih pakhat sawn cu a tuamaw lo, tualthattu pahnih cu zo an si ti an theifiang zo ih kai dingin an hawl rero lai. Sibawi nupa ih hmin cu Sudeep Gupta le Seema Gupta an si, mi pahnih in an thatnak a san cu phuba laknak a si.\n2019 kum ah nunau fakhat nei zo Deepa Gurjar timi cu Dr. Sudip sikhan ah hnaṭuan in aum, Deepa Gurjar cu sikhan ih hmin cazin ngantu a si ih fapa kum 5 mi anei zo, sibawi thawn an rak kopaw thup ṭheu tin thawmvang aum.\nDr. Sudip ih nupi in a rinhlel ruangah Deepa cu a hnaṭuannak ihsin a ban, asinan Dr. Sudip in a nupi thei loin amai inn apartment ah an nufa in a umter. Cun, khuasung ah hnaṭuannak spa le beauty parlor khal a tuahsak, cutin caan an hmang vivo hnuah Dr. Sudip ih nupi in a theisuak.\nA pasal ih nu thawn Deepa tei inn ah an va feh ih thilumdan pawl cu an sutfiah, sibawi ih nupi le a nu cu an thinheng tuk ih Deepa tei nufa cu an that.\nThil alh thei chemical in an tawih ih an nufa in an kang that, tualthattu sibawi Seema Gupta le a pasal ih nu cu palik pawlin an kai hngal. Cun, Dr. Sudip khal an kai thotho. Asinan, awlaiten an suak theisal ih May 28 sun ah kah that an si, sibawi nupa kap thattu pahnih cu an rak thatmi Deepa ih ṭapa le a cousin an si. (Ref: Indiatimes)\nZuk A Zuk Ruangah Chin Tlangval An Kai


Duhdawtnak cu … | VCTH\nDuhdawtnak cu …\nHome » Cahram » Duhdawtnak cu …\nBy vcth on February 14, 2011.\nVoikhatah nupa te an um. An pa cu zuu tama a si. Zuu tama ti men lawng siloin nupi thawi, vuak le vel a hmang fawn. Cu lawng tawk lo in, hnaṭuan a zuam lo, buainak a hawl, mi zei lo tak pasal pakhat a si. Cutin a innsang nu a buaipinak kum 7 leng lo a si.\nVoikhat cu zuu dawrah a rualpi pawl thawn an buai, a mit sungah zuu an theh ngah. A mit a thip, khua a hmu thei lo. Sizung an feh pi. Sibawipa in tuhnu nazi 24 sungah na mit a rultu, a hlutu an um lo ahcun na mit a caw ding tiah a ti. Mit hlu tu ti cu thil ol lo tak a si. Thi hlu ti sehla a tawk deuh lai.\nBawmtu nei lo zuu tama pa cu a beidong, ka mit a caw thlang ding ti ruat in. Tik cu caan a cem zik te ah sibawipa in mit hlu tu na nei tiah a ti. A lungawi nasa. Cutin operation cu tluang ten an tuah suak. Ni tawk fang a rei in a mit khua a hmu thei sal.\nA mang a bang, a nupi tu lai a hmu dah lo. A thinheng. Mah hman dam lo lai ah khoi ah ha a vak tiah a phun. Innsang pa ih a nun cu a kel te a si ko. Zuu te cu a duh ringring lai ko, a in ringring lai ko. Voikhat cu zuu mawng nawn ten in a tlung. Rin lo pin a nupi a hmu. A kawk cih. ‘Khawiah na vak, a ni ni, a zarhzarh in’ tiah a ti. Amai daan ten a vuak, thawi tum. A kut a hawi. An nu cu a mit a tuam aw. A sup aw lohli sal. Ziang na cang tiah a sut. An nu cun, ‘Duhmi na hrangah ka mit ka pe,’ tiah dimten a let.\n1 Kor 13:4-8 ‘Duhdawtnak cu a thin a sau ih mi zaangfah a thiam; duhdawtnak cu mi a iksiik lo, tluang a khawng lo ih a puarthau fawn lo. Duhdawtnak cu nun hel-hlong in a nung lo, amah ih zawn lawng a ruat lo, a thin a tawi lo, cule tisual mi parah thinciin a nei lo. Duhdawtnak cu thil ṭha lo parah a lung a awi lo, a sinain thutak parah a lung a awi. Duhdawtnak cu a bei a dong dah lo; ziangkim a zum, ziangkim a beisei ih ziangkim a tuar thei. Duhdawtnak cu cem ni a nei lo. Sikhalsehla profet thusim thiamnak pawl cu a reh ding; theih lo ṭong ih ṭong theinak khal a cem ding. Thiamnak le theihnak tla an hloral ding. Ziangah tile thiamnak laksawng kan ngahmi le profet thusim thiamnak kan comi pawl hi a ṭhen a hrekte lawng an si. Sikhalsehla a famkimmi a ra thlen tikah cun a famkim lomi pawl cu an hlo ṭheh ding.’\nCui zuu tama innsangpa cu a mang a bang. An nu hitin thu a sut, ‘ziangruangah ka parah hi tluk in na ṭha thei, ka lo vuak, ka lo vel, buainak ka suah pi ringring, nikhat hnih men silo, kum 7 lenglo a si. Ziangruangah ka hrangah na mit tiang pek na siang?’ An nu cun mit hmai panten ‘sim ding dang ka nei lo, ka lo duhdawt ruangah si ko,’ tiah a ti. Cuticun an pa zuu tama ih nun cu a taw le lu a thleng aw lan ta.\nOne Response to Duhdawtnak cu …\nChin idol- Danny February 15, 2011 at 11:23 pm\nVCT ca pawl hi commnet ka rak pek dah lo men… Ka rak siar theu ih thazaang ka ngah in cawn ding tam thei nasa…


ZIKA Nathrik In Leitlun A Thinphangter Vivo - Chinland Today Media\nZIKA Nathrik In Leitlun A Thinphangter Vivo\nFebruary 2, 2016 5:51 am·0 comments\nZika nathrik neitu naute lang dan\nThe World Health Organizaton pawl cun leitlun ramtin pawl in Zika nathrik cu ngaihsak dingin le mipi hrang tihnung nathrik a si thu February 1, 2016 ah ralrin peknak le mipi theihternak an phuang.\nA hleice in Brazil le French Polynesia ram pawl ih naupai, naute suak thar pawl ah hi nathrik kengtu mikeu kawngsang pawl an karh zai cak tuk tiih an hmuh ruang khal ah a si. Zika nathrik ih a suahpi mi cu naute suakpek pawl an lu fate cuang in a um ih cutin piansualnak ci phunkhat a suah ter.\nLu fatetnak lam in Guillame-Barre timi natnak a suah ter ih cumi cu taksa zate ih zeng thluh theinak tiang a thlen thei mi a si. Asinan hi natnak ruangah himi hri dang a suah ter ti cekci cu simfiang ding a um ngai hrih lo.\nInternational Health Regulations Emergency Committee pawl in Switzerland, Geneva ih an thurel khawmnak ah, hri leng ttihnung cungcuang a si tiih an hmuh ruangah mipi pawl in ngaihsak dingin thu an tlangzarhnak a si.\nZika nathrik neitu naute ih um dan\nZika nathrik hi nu pawl in nau an pai laiih cangmi khal a si theiih, naute hrang ih si dawh ding mi, kilvenawknak sipawl felfai te ih dawh lonak ruangah khal a suak mi a si titla in an WHO pawl cun an rel.\nKan dung zarh laiah America ramah hi nat hi a thleng tiah USA harhdamnak lam thuneitu pawl cun an puang. Ralrinnak a um lo ahcun thla 12 sungah mipi million 3 ihsin 4 karlak tluk in hinat hi kai thei ding din hmun a si.\nPan American Health Organization pawl in Zika nathrik a thlen zonak ram pawl an hminsin mi ah Costa Rica le Jamaica telllin ram 28 ah a um zo tiin Februay 1, 2016 ni ah an tarlang. Zika nathrik a um luarnak bik cu Brail ram a siih, ramdang pawl ah Caribbean, Central America, South America, Africa anle Pacific Islands ram pawl an si.\n– CNN, ABC\nEbola Nat In Leitlun Ti Thinphang


Steve Jobs - Chinland Today\nFriday 24 May 2013\tCahram\nHome » Cahram, Leitlun Thuthang, Thuthar » Steve Jobs\tSteve Jobs\nSunday, January 20, 2013, 7:12\nCahram, Leitlun Thuthang, Thuthar\n0 views\t2 comments\n- Asiangte, Champhai\nLeitlun thuthang dangdang in Steve Job-ih a thih hnu khalah an cahmai pawl ah miropi a sizia thu hin hmun a luah nasa. Apple computer leh Apple company ihsin thil tuahsuah mi iPod, iPad, iTunes, Macintosh Computer tvp. pawl hi a mankhung ruangah kan Chin mi ṭhenkhat ramleng ih um tihlo cun kan hmeltheih tuk lo a bang.\nSteve Job hi February 24, 1955 ah San Francisco, California, USA ah Speech Therapist, Joanne Simpson leh Political Science Lecturer Abdulfattah ‘John’ Jandali tei fa si dingin a rak piang. Sawnfa a si ruangah a pian hnu zarhkhat hrawngah farah cawmnak inn ah ret a si. Paul Job leh Clara Job te nupa in an fa ding an adopt ih, a hminah ‘Steven Job’ tin an phuah. Duat takin leh duhdaw takin Paul leh Clara te nupa hin an kilkhawi i, amah hringtu nu leh pa ngaingai hi Steve Job kum 27 mi a si hnu lawngah a thei suak hai a si.\nA pa (a adopt tu) Paul hi mechanic a siihkj, Steve hi electronic thilri sia tuah dan le hman dan dangdang cu an garage(thilri leh motor retnak inn) sungah a zirh ṭheu, hi ruangah hin Steve-ih nun khalah nuam tihnak leh paihnak nasa tak a pe, electronic lam thil tuah ah a hrangah lamzin tamtak a awn awk phah a si. Cazir lampang cu a paih tuk lo, phun 4 a kai laiih sin ca zir dingih fial leh tur rero ṭul mi a si, asinan ca lamih a thinlung a pek ah cun thiam thei tak a si.\nSteve Job hi Cupertino, California-ih tlawng kai ṭheu a si. Tlawng a kai lai ah hin Palo Alto hmunih Hewlett Packard hmunpi cu an ca zir mi bawm ding outing class nakah an va pal ṭheu. Hi ruangah hin computer lamah phurnak a nei so vivo ih, Apple company ih a rualpi Apple company dintu leh sulsutu lakih tel ve Steve Wozniak thawn hi hmunah hin sar aw in an ṭuan tlang ringring ta.\nHigh School a ṭheh hnuah Reed College, Portland-ah kai zawmin, asinan rei hman a kai hlanah sum le pai neih loh ruangah kum 2 hnuah ah a ca zir cu bansan in college cu a suahsan. Himi hnu ah hin a rualpa Steve Wozniak thawn Homebrew Computer Club ah telve in Computer game tuahtu Atari Company hnuaiah video game design in hna an ṭuan.\nHi mi hnuah Steve job hi biaknak leh sakhuanakin a nun a luah nasat tuk ruangah a hna ṭuan hlawh tete khawlin, Biaknak dik hawl dingin a rualpi pawl thawn India ram lamah an tlawngih India ramah cun Buddhist biaknak thlunin a um.\nA rualpa Wozniak thawn an ṭuannak Atari company hnuaiih ṭuan phahin an zir aw vivoih, Kum 1976 kumah Steven Wozniak cun amah tei a duan suah mi computer design cu Steve Job hnenah hmuhin Computer circuit board tuahnak company dinpi dingah a sawm riai. Cutin, April 1, 1976 ah Steve Job- tei Garage sungah Apple Computer Company dinin computer part dangdang remkhawm cawp cu an tuah suak, hi laiah hin thilri lei nak ding sumpai an nei lo tuk ruangah Steve Job hin a Volkswagen Bus leh a calculator pawl khal a zuar. Computer tuah cu an tui sawn ruangah circuit board tuah an tum mi cu ṭhulhin computer tuah lamah an her aw.\nHimi tumih an computer tuah suah mi hi Apple I tin a hmin an bun ih, computer set khat hi dollar $ 666 in an zuar. Apple I cu Dollar 774,000 man lai an khawng suak thei. A hna kum ah Apple II cu hlawhtling zetin an tuah suak leh ih hi khal hi Dollar $ Million 139 man lai an khawng suak lala. Cutin May, 1980 ah Apple III computer cu an tuahsuak lala ih asinan hi ṭumah hi cun an tum vekin an hlawhtling in an khawng ṭha lo, hlawhtling tuk lo hman sehla stock market-ih an company hming cuangih an pho lan awk nak hmaisa bik a si, sum le pai an lakluh leh tham mi khal dollar $ Billion a si thlang ih an zuamin hma khal an la nasa thlang.\nKum 1983 ah Steve Job cun cold drink Pepsi-Cola company dintu John Sculley cu an company, Apple ih CEO hna tuan dingin a sawm. John Sculley hin CEO hna a tuan hnuah hin hlawhtling takin kum 1984 ah Macintosh computer cu an tuah suak, Mac an tuah hi a hlawh tlin tuk ruangah a hlanih an rak buaipi ṭheu Apple I,II,III etc cu an tuah nawn lo.\nHi ti tluang takih an feh rero laiah computer design leh duhzawng bang awk loh ruangah Steve Job cu Apple Board of Directors pawlin a sinak hrek khat an lak sak, hi company-ah Chairman si khal sehla a company share neih pawl cu a zuar thluh deuh thaw. A leh hnuah Apple cu suahsanin company dang NeXT Computers cu dinin hi company khal hi a lar nasa, asinan an thil tuah pawl a khun deuh ruang an khawng thei lo. Kum 1993 ah tla cun set 50,000 hrawng lawng an khawng thei. Hi vek a si ruangah hin Next Computers cun Computer lam cawlh sanin software lamah hma an la tan ih, internet hman zikih World Wide Web 1.0 (www) ngannak hmanrua Interface Builder cu tuah suakin a hnuah Unix Operating System an tuah suak leh ih hi tla hi cu Apple Computer Company in an operating system dingah an hmang ta.\nCun kum 1986 ah Stevein Film Director lar George Lucas-ih company Lucas films hnuaiih computer graphic division(cartoon tuahnak) cu lei sakin a cei mawiih, a hminah Pixar tiah a vuah . Pixar hin film tuahtu company Walt Disney thawn animated movie (cartoon) tuah dingin remawk nak (contract) an sign tlang. Steve Job-ih company Pixar leh Walt Disney tei tuan tlannak hnuaiah hin film hlawhtling tak tak Toy Story (1995), A Bug’s Life (1998), Toy Story 2 (1999), Monster Inc (2001), Finding Nemo (2003) leh The Incredibles (2004) tih pawl an tuah suak, asinan an company pahnih contract thuhla ah buai nak an neih ruangah kum 2005 ah Walt Disney cun Pixar cu a zaten $7.4 billion in a lei sak thluh, Steve Job cu hi company ih shareholder tum bik a si ruangah Walt Disney hnuaiih Pixar-ah cun Board of Directors lakah a tel tho tho a si.\nHitiih Pixar in hlawhtlin nak a ngah rero hmang an tih laiah sum le pai lamah buai nak a um ruangah a company pi bik NeXT.Inc cu zuar a si ih, Kum 1996 ah Apple Company cun NeXT.Inc cu $402 million in an lei. Hi ruangah hin Steve Job khalin a suahsan zo mi Apple company-ah cun a luh leh sal a ṭul nak a si.\nHi tiih Apple company-ih a luh leh hnu rei lo te ah Steve Job hi kum 1997 ihsin Chief Executive Officer (CEO) hna cu an kaih ter sal. A hnuai ihsin hin project dangdang buaipiin hlawknak tampi Apple company hin a ngah nasa. Dan leh dun pawl feh dan ding pawl thleng thluh in a mah Steve Job, CEO rori hmanin kum khat sungah Dollar malte lawng a hlawh a si. Next software tam sawn cu Apple than soh nakah hmangin operating sysytem dingin NEXTSTEP an hmang leh i, hi hi Mac OS X operating system rak suah nak a si. Apple company cu Steve Job-ih kutih a um hnuin hlawknak hlirin an khat. Computer tha tak iMac Computer leh mp3 player music ngainak iPod leh music software iTunes an tuah suah hnu tla ah cun Apple Company cun hlawknak nasa zet an ngah.\nCutin lamzin dangdang in hma an vun la vivo ih June 29, 2007 ah khan Apple cun mobile phones cangkang zet leh tha zet tuah suakin iPhone hi an run tlangzarh . Cun Steve Job-ih hmalaknak zarah Apple company cun computer vek cangkang tak, laptop tiat hrawng, bil leh thleh tul lo, touch screen thluh iPad cu an tuah suak lala si kha. iPad khal hi an zuar khawng nasa.\nSteve Job hin kum 1991 ah Laurene Powell chu nupi ah neiin, Laurene thawn hin fapa pakhat leh fanu pahnih an neiih, culo fanu pakhat kum 1978 ih a sawn thlak mi Lisa Brennan Jobs khal a nei. Hivek ihbuai tak leh hlawhtling takih hna a tuan laiah kum 2003 ah khan pancreatic cancer a nei tih hmuh suah a si, asinan Apples Board of Directors pawl cun hivekih Apple company lu bik leh thluak bikin hi vek natnak men men lo a tuar tih an theih cun company a tluksiat pang an phan ruangah puangzar lovin an thup ih, asinan kum 2004 ah a pancrease cu hlawhtling zetih zai a si.\nSii dangdangih tuam hlawh phah cing khalin a hna cu a tuan tho tho ih, asinan CEO sinak cu kai thei ding dinhmun ah ding lovi a theih awk ruangah Aug 24, 2011 ah khan Steve Job cun Apple CEO asinnak cu ban a dil ih, Apple Directors pawl khalin remti in a aiawh dingah Tim Cook cu ret a si. Cutin a natnak cun zual lam a pan vivo ih October 5, 2011 ah leitlun mifim, mithiam leh thluak tha Computer pa tih hmanih an kawh rero mi cun leitlun a suahsan.\nSource- Crunch base, Gilbert\nadmin has written 4632 posts on this blog.\ntharte wrote on 20 January, 2013, 18:33asiangte, na va ngan tha lawmam ve, mi ropi thuanthu ka theih bet nasa, hi vek thuhla ka siar ngah hi cu chinlandtoday leh a ngan tu asiangte ka lo fak nasa. run ngan bet vivo, a ngan lam tan kan lak thei lo khallen a siar lamah tan kan rak la nasa. zuam sin sin aw..\nSuipar wrote on 20 January, 2013, 22:14Ngaisan um zet mi Steve Job in Leitlun a suah san tuan tuk hi cu Caan nak nasa zet a si. Nu leh Pa ngai hnen ih seilian hman si lo in Harsat nak a phunphun pah tlang ih tumruh nak thawi a hlawhtlin nak hi zohthim tlak rori mi pakhat a si tin ka hmu.\n« 2012 Sung Ih Kan IT Leitlun\nFrance in Mali Ram Bomb Thlak Bet A Tum »\nFalam Humhual Pawlpi In CYMA Hnen Cakuat - 2,638 viewsAmerican Idol Ih Tel Elizabeth Thiam Hmaitonnak - 1,911 viewsAizawl Laipuitlang Leimin / Inncim - 1,207 viewsNorth Korea le US Ralthuam - 1,170 viewsUS Ramsung Ih Zarhkhat Sung Thilthleng Danglam Deuhpawl - 961 viewsKawlram Mipawl Umkhawmnak Saikhumphai Cu Vaphai Khawtlangin Nawkkang - 927 viewsKhampat Bungpi A Kiak - 884 viewsUSA, Kansas City Ah Motor Accident Thleng, Laimi 2 Thi, 8 Hliam Tuar - 799 viewsSaikhumphai Thu Neta - 729 viewsOman Ram Ah Muslim Nunau In Quran Hlawn Ruangah Zawngte Ah Cang - 677 viewsTedim Mi Zanthing Hnge Ih Tlak Ruangah Mizoram Ah Thi - 637 viewsChin Political Party 4 Hruaitu Pawl In Saikumphai Thuhla Ih An Hmuhdan Tarlang - 618 viewsBoston Bomb Ti Puaktu Kai - 617 viewsSexy Bik Ram Pawl - 602 viewsIndia Ram Ih Australia Missionary Pa Fa Thum Thattu Kaingah - 598 views\tChin Tlang Ṭong Thu Ah Pu No Than Kap In President Cakuat\n25 comments\tChinmi diktak: @Lai puipuii, have a small shy...Salai Chin: Official ih dawrawk hi a thabi...Salai Chin: An zangfah um ngai...zaluai: B lailianthang mi thapek dan,m...laifahniang: Hihi rak siar uh law.... U leh...laifahniang: Lairam ah Muslim pawl in hmun ...vahai: Afiang lo mi kan c zaangfah te...Salai Mitthli: Pi bik cingcing, a tawpdan na ...Van Khaw Piang: Chinmi in hi vek dinhmun kan t...tlaisunpa: he....he......he......kan in a...\nKum 80 Mi In Leitlun Tlangsangbik Kai Thei\nMirang Pawlin Kawlram Ah Hotel Sak Tum Thlang\nChinmi diktak on Falam Humhual Pawlpi In CYMA Hnen CakuatSalai Chin on Falam Humhual Pawlpi In CYMA Hnen CakuatSalai Chin on Syria Ram Khal Khi Aa!zaluai on Saikhumphai Boruak Thawi Pehparin Chin/Mizo Featurelaifahniang on Falam Humhual Pawlpi In CYMA Hnen Cakuatlaifahniang on Burma Ah Muslim mi 7 Kaivahai on Falam Humhual Pawlpi In CYMA Hnen Cakuat


Full-time Hnatuantu pawl | FBCI\n"Hnget Zetin Ding Uh!" (I Cor.15:58)\nFull-time Hnatuantu pawl\nCalai & Nunphung\nRev. Dr. Ci Lian Kap\nRev. Dr. Ci Lian Kap cu Falam peng Thipcang khua ah a suak ih Falam ah a ṭhanglian. A nupi Naw Eh Phaw (Thawng Nei Kim), fapa Nathan Vanlian Kap le fanu Olivia Parṭhasin Kap thawn Indianapolis, US ah an um. Rev. Dr. Ci Lian Kap cu 2001 kum ah Los Angeles, California ih International Theological Seminary ah Master of Divinity kai dingin USA a ra thleng. 2006 kum ihsin FBCI ah volunteer in Pastor a rak ṭuan thok ih 2010 kum ihsin full-time in Pastor a ṭuan. 2015 kum ihsin FBCI ih Senior Pastor dinhmun in atu tiang Pathian rian in kawhhran ah hna a ṭuan.\nD. Min. : ACTS, Chicago, USA (2017)\nM. Div. : International Theological Seminary, California, USA (2003)\nM. Min. : Far Eastern Fundamental School of Theology, Yangon, Myanmar (1998)\nB. Th. : Far Eastern Fundamental School of Theology, Yangon, Myanmar (1996)\n2nd Year (History) : UDE, Yangon\n2010 – present Senior Pastor, FBCI\n2019 - 2021 Mission Diretor, CBANA, Indianapolis\n2008 – 2010 Employment Specialist, Exodus Refugee Immigration Inc.\n2007 - 2018 Supervisor, Home Good Distribution Center\n1997 – 2000 Lecturer, Far Eastern Fundamental School of Theology, Yangon\n2013 – 2018 Mission Director, CBANA, Indianapolis\n2006 – 2009 Pastor, Falam Baptist Church of Indiana, Indianapolis\nRev. Nun Uk\nRev. Nun Uk cu Falam peng Bualkhaw khua an a suak. A nupi Hang Nem Ting, fanu Lily Mawi, fapa Golden Khaw Tin Mang le Solomon Lian Nun Mang thawn Indianapolis, USA ah an um. Rev. Nun Uk cu 2015 kum ah FBCI in Associate Pastor dingah Myanmar ihsin kawhmi a si ih 2015 ihsin FBCI ah Associate Pastor dinhmun in atu tiang Pathian rianin kawhhran ah hna a ṭuan.\nM.Th. Berean Baptist Bible College and Seminary, Bangalore, India (1999)\nB. D. Berean Baptist Bible College and Seminary, Bangalore, India (1997)\nB. Th. Berean Baptist Bible College and Seminary, Bangalore, India (1996)\nDip. Th. Teddim Theological College, Teddim, Myanmar (1990)\n2022 - present E&M Secretary, CBANA, Indianapolis\n2015 – 2021 Associate Pastor, FBCI\n2010 – 2015 Director, Chindwin Baptist Mission Field, CBC, Falam, Myanmar\n2007 – 2010 Church Pastor, FBC, Falam, Myanmar\n2001 – 2007 General Secretary, Falam Baptist Association, Falam, Myanmar\n2000 – 2001 Evangelist, Chin Baptist Convention, Falam, Myanmar\n1999 – 2000 Church Pastor, Bualkhua Baptist Church, FBA, Falam, Myanmar\n1990 – 1994 Church Pastor, Ṭhungṭhul Baptist Church, FBA, Falam, Myanmar\n1985 – 1986 Teacher, Private Middle School, N. Hmunpi, Falam, Myanmar\n2015 – 2018 Chairman, E&M Department, CBANA, Indianapolis\n2017 – 2010 Vice President I, Chin Baptist Convention, Falam, Myanmar\n2017 – 2010 President, Falam Baptist Association, Falam, Myanmar\n2001 – 2007 Assistant Secretary, Chin Baptist Union (former FBP or FCCLS) Tahan, Myanmar\nPeter Sang Uk Thawng\nPeter Sang Uk Thang cu Falam peng, Ṭhungṭhul khua ah a suak. September, 2007 kum ah Refugee dinhmun in USA ah a ra thleng ih a nu le pa, u le nau pawl thawn Indianapolis ah khua an sa. March, 2020 ihsin FBCI ah Youth Director a ṭuan thok.\nB. SC (Pastoral Studies) College of Biblical Studies, Indianapolis, IN 2020\nA. A (Christian Ministry) Crossroads Bible College, Indianapolis, IN 2018\nHigh School Diploma, Perry Meridian High School, Indianapolis, IN 2012\nYouth Director, Falam Baptist Church of Indiana March 2020\nShort-term Missionary, InterCP International, Istanbul, Turkey 2018 - 2019\nYouth Mission Director, Bethel Chin Baptist Church, Indianapolis 2019 - 2020\nSecretary, Indiana Chin Community, Indianapolis 2014 - 2016\nYouth Leader, Bethel Chin Baptist Church, Indianapolis 2014 - 2020\nJune Thang cu Kalay peng Haikhawl (Chin Suh) khua ah a suak. 2012 kum ah refugee dinhmun in Indianapolis ah a ra thleng. A nupi Lal Lian Par le a fanu Naomi Biaknun Thang thawn Indianapolis ah khua an sa. 2022 April thla ihsin FBCI ah CE Director a tuan.\nB. SC in Leadership and Ministry (Youth & Children's), College of Biblical Studies, Indianapolis, IN 2022\nA. A in Chirstian Ministry (Children's Ministry) College of Biblical Studies, Indianapolis, IN 2020\nHigh School Diploma, Perry Meridian High School, Indianapolis, IN 2015\nCE Director, Falam Baptist Church of Indiana 2022 - present\nTraining Coordinator, SRAM LLC 2021 - 2022\nTraining Specialist, SRAM LLC 2016 - 2020\nCBANA CE Curriculum Desginer 2021 - present\nSunday School Teacher, FBCI 2013 - 2021\nBiak T Cung @ Henry Mang\nBiak T Cung @ Henry Mang cu Falam peng, Ṭiahdai khua ah a suak ih, Kalay peng ah a ṭhanglian. A nupi Lydia Sung, fanu Ṭha Hnem Par, fapa Van Uk Mang, Van Lian Mang, Joellian Mang le Josephlian Mang thawn Indianapolis, USA ah an um. Biak T Cung @ Henry Mang cu 2015 kum ah Refugee dinhmun in Indianapolis, USA a thleng ih 2019 ihsin thokin FBCI ah Office Manager hna a ṭuan.\nB.A Kalay University, Myanmar\n2019 – Atu tiang Office Manager, FBCI\n2016 – 2018 Coordinator, Chin Community of Indiana, Chin Center, Indianapolis USA\n2015 – 2015 Secretary, Lai Christian Church, Kuala Lumpur, Malaysia\n2010 – 2014 Teacher, Myanmar Education Center, Kuala Lumpur, Malaysia\n2019 – Atu tiang Auditor, Chin Community, USA & Indiana Chin Community\n2017 – 2018 Treasurer, Falam Baptist Church of Indiana, Indianapolis USA\n2011 – 2015 Auditor, Falam Refugee Organization, Kuala Lumpur, Malaysia\nPa Solomon Bawi Pi\nPa Solomon Bawi Pi cu Kalay peng Pyinkhonegyi khua ah a suak. A nupi Thawng Nei Sung, fanu Cer Lian Mawi le Khrihhruai Par, fapa Hu Lian Thang le Bawilian Cung pawl thawn Indianapolis, USA ah an um. Pa Solomon Bawi Pi cu 2010 kum ah Refugee dinhmun in Indianapolis, USA ah a innsang zatein an ra thleng ih 2019 kum July thla ihsin FBCI ah Church Keeper a `uan thok. Pa Solomon Bawi Pi hi E&M Department ah EC Committee rak ṭuan rerotu a si. Tuhlan ihsin Kawhhran pumpe ih Bawipa riantu a rak si. Kawlram ah Phun 10 a rak ong.


Snakes Climbing Up Your Toilet is Just an Urban Legend Right? According to Major Media, It is More Real than You Imagined! | New Jersey News